text:
Un oportunidat di oro pa Kòrsou bria!
Un oportunidat di oro pa Kòrsou bria!
Dianan 15, 16 i 17 di aprel 2017 ta reservá pa kompetensianan interesante di atletismo na Kòrsou ku partisipantenan den e representashon di paisnan den Karibe, manera Jamaica, Sürnam, Trinidad & Tobago, Bahamas, Barbados, Grenada, Martinique, Guadeloupe, St. Lucia, British Virgin Islands, St. Kitts Nevis, Bermuda, Dominica, Cayman Islands, Guyana, Anguilla, Aruba, enfin aproksimadamente 26 pais partisipante i por lo ménos 600 deportista e weganan aki ta konta kuné. Ta e asina yamá Carifta Games, popularmente konosí komo e weganan olímpiko di Karibe! Ku Kòrsou siendo anfitrion di e tremendo evento aki, nos por traha nòmber i kai na smak di nos bishitantenan, anto ‘boost’ nos ekonomia maske ta pa e par di dianan di e “Games”! Hopi ta dependé di e preparashonnan hasí adelantá, promoshon efektivo di parti di Kòrsou den Karibe pa alsa e interes ku un grupo grandi lo disidí di bishitá nos isla pa presensiá Carifta Games 2017. Tin algun punto ku komunidat di Kòrsou kompletu mester tuma na serio i traha ku tur atenshon na dje i esei ta pa kuminsá nos estado di limpiesa i higiena. Kòrsou último añanan lamentablemente a tuma e tendensia over pa benta bòternan di plèstik di limonada, serbes, pakinan di djus, kùp i of bakinan di foam, pero tambe sakunan di plèstik abou na suela. Tur e artefaktonan aki ta akumulá prinsipalmente na sitionan públiko i krea un imágen robes di nos pais, indikando komo si fuera un parti grandi di suidadanonan di e teritorio aki ta komportá hopi iresponsabel ku aspektonan di medioambiente i salubridat. Ta nifiká ku lo mester rùim òp e shushedat aki i alabes hasi konsiente ku lo no mester benta e shushinan aki na suela. Promoshon intensivo mester tuma lugá den korant, na radio, televishon, den teater i sine pa yama atenshon konstante pa e situashon aki di manera ku nos lo risibí nos bishitantenan ku un isla limpi i un kara atraktivo. Un otro punto di atenshon tambe di krusial importansia ta relashoná ku hospitalidat i bon servisio. Komunidat di Kòrsou en prinsipio ta kustumbrá di duna servisio, pero tin sentido pa na un okashon tan spesial manera ta e kaso ku Carifta Games sòru pa e servisio ta mihó di manera ku for di yegada atletanan no tin nodi di warda den reinan largu pa atendé ku duana i otro instansianan ofisial. Mas ku klaro ku servisio di hotèl, transporte i e sistema di duna informashon na nos bishitantenan lo ta optimal. Tin otro puntonan ku tin di haber ku e siguridat en general di turistanan ku ta bini Kòrsou spesialmente pa presensiá e gran evento aki, anto ku pueblo di un manera of otro mester duna un man pa yuda kuida tur ku ta di bishita aki, evitando kualke mal eksperensia den forma di problemanan innesesario. Carifta Games, edishon 2017, finalmente mester forma pa Kòrsou un evento deportivo ku nos ta komprometé kuné. Pueblo di Kòrsou kompletu mester para tras di Carifta Games i brasa e gran evento aki, hasi ku e edishon aki na Kòrsou ta bira inolvidabel! Meskos ku tabata e kaso na weganan olímpiko na Brazil (Rio de Janeiro) ku tabatin benta na gran eskala di souvernirs i rekuerdonan relashoná ku e weganan, aki tambe mester sòru pa artefaktonan ku ta sirbi den e promoshon di Kòrsou. Ademas ta lógiko ku durante e dianan di Carifta Games na Kòrsou, lo mester sòru pa krea ambiente den kaya, den nos sentro di suidat Punda, Otrobanda, área di Saliña i Santa Maria. Por ehèmpel, músika bibu di bandanan musikal, disk djòki, pero tambe presentashonnan spontáneo. Kaminda ta posibel djòin konsientemente ku e ambiente di Seú!!!!!!!!
Erwin Raphaëla


c: text/html

text:
Tur hende ta na altura, cu criminalidad a aumenta en general (mundialmente) no solamente bao di hubentud, pasobra hende grandi tambe ta comete barbaridad, y no ta cuestion di bay para wak y categorisa , sino cu maldad ta keda maldad, sea ta un pober a hacie, of ta un rico a hacie, bobo of un sabi, e ta un pica den bista di Dios.
Ma un cos nos por ta sigur ,cu si nos busca Dios E ta fiel y husto, palabra di Dios ta bisa den 2 Cronicanan capitulo 7 vers 14 +15 cu Dios lo scucha nos y lo sana nos tera.
Desobedencia por costa bida of placa, den tur sentido, pasobra un yiu malcria por wordo considera cu un edificio cu a wordo construi, pero cu despues nunca a wordo manteni, y pocopoco a cay den decadencia.
Un yiu malcria ta manera un mata planta cu nunca a hanja sosten y amor pa e crece recht, y ora e dobla ta costa hopi pa pone para stret bek.
Malcriansa no ta cos di haci wega cune, e ta sosode ora mayor ta iresponsabel, y no ta cumpli cu su deber sagrado di lanta su yiu den e disiplina y instruccion di Dios ( Efesionan 6:4) , y nos tur sa cu tin hopi factor cu ta contribui na esey.
Malcriansa ta hiba na desobedencia , falta di respet, violencia, rechaso na cas y ora esey sali na caya, e tin hopi chens pa wordo apoya pa criminalidad.
Criminalidad ta un escogencia personal, e ta un fruta di orguyo y golosidad, cual ta un ambicion cu un persona no por satisface, y asina e ta purba logre a base di forsa y corupcion,
Santiago capitulo 4 vers 1+2 ta bisa; Cual ta e origen di pleito y conflicto entre boso?
No ta for di boso deseonan pa placer, cualnan ta bringa den boso miembro nan ta bin?. Boso ta codicia y boso no tin. Pesey boso ta mata y boso ta envidia y no por haña, pesey boso ta bringa y pleita. Boso no tin pasobra boso no ta pidi.
Den tur tipo di criminalidad y inmoralidad , forsa of sabiduria terenal ta wordo aplica ( Santiago capitulo 3 vers 15) pa asina hende por yega na locual no ta di nan y locual nan no merece.
Proverbionan 14 vers 12 y Proverbionan 16 vers 25 ta bisa mesun cos: Tin un caminda cu ta parce bon den bista di hende, ma su fin ta e caminda di morto.
Cada biaha cu nos coopera cu maldad, y sconde cos, y tapa un tiki aki un tiki aya , nos ta coopera cu diabel cu ta hiba na destruccion , pero cada bes cu nos confesa nos pica , nos ta rechasando diabel cu tur su maldicionnan y nos ta aserca Dios kende ta fiel y husto pa pordona (1 Juan 1 vers 9).
Ta dificil pa mira bondad si nos no kier aparta for di maldad, y bati na porta di Dios, pasobra den maldad no tin ningun clase di satisfaccion, pasobra semper maldad lo termina na malo, berguensa of morto.
Y no lubida locual Hesus a bisa cu e ladron a bini pa horta , mata y destrui, pero Ami a bini pa duna bida y bida abundante.
E temor di Señor ta conduci na bida, asina cu un hende por drumi trankil, sin miedo di maldad.( Proverbionan 19 vers 23 ).
Skirbi pa: Pastor Marcel Balootje.

robotstxt: allowed

filter: keep


text:
Detenshon pa violashon di lei di opio.
KOMUNIKADO DI PRENSA 102 /2022
23 febrüari 2022
Detenshon pa violashon di lei di opio.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kontinuando ku un investigashon relashoná ku un kaso di eksportashon di droga pa
eksterior, personal di Divishon di Krímen Organisá a detené dos dama sospechoso.
Djárason 23 di febrüari 2022, den oranan di mainta polis a detené na ofisina di Divishon di
Krímen Organisá e dama sospechoso J.B.L. nasé na St. Maarten di 25 aña di edat i na un
kas na Wishi e dama S.A.C. nasé na Kòrsou di 23 aña di edat.
Detenshon ta relashoná ku e kaso di eksportashon di droga ariba menshoná.
A presentá ámbos sospechoso dilanti un fiskal ouksiliar ku a ordená enkarselamentu di e
dama sospechoso J.B.L. pendiente di mas investigashon.
E dama S.A.C. despues di interogashon a keda laga den libertat.


text:
Partido POR ta desea di informa comunidad riba nos programa di gobernacion). Den e articulo aki lo dedica atencion na locual cu POR ta presenta riba tereno di e maneho economico y den e caso aki crowdfunding.
POR ta para pa stimula mentalidad di entrepreneurship den nos comunidad, brinda mas apoyo na inversionista local, tanto den conocemento (legal, fiscal, laboral, etc), como tambe pa yuda facilita acceso na capital den cooperacion cu stakeholders. Igualmente POR ta sostene e promocion di sistemanan alternativo di financiamento manera “venture capital”, “crowdfunding” y “microfinance” pa asina facilita e proceso di mobilisa capital local pa financia inversionnan local.
Papiando specificamente di crowdfunding, esaki ta algo cu a crece hopi e ultimo añanan aki den exterior. E ta e practica di funda un proyecto door di recauda cantidad/suma chikito di placa di un grupo grandi di persona, hopi biaha esaki ta tuma luga via di internet. Enbes cu tin e proceso tradicional di inversionistanan, campañanan di crowdfunding ta wordo funda door di publico, esaki por inclui amistadnan, famianan, coleganan of cualkier persona cu e doño di e proyecto ta conecta cu ne. Finalmente personanan individual cu no ta conecta na e doño pero cu ta kere den e proyecto tambe ta cuminsa sostene e campaña y contribui cu fondo.
Mientras cu crowdfunding ta crea oportunidad cu un compania chikito no ta ricibi den formanan tradicional, e ta bon tambe pa compania cu ya ta estableci. E companianan aki kisas kier expande nan producto y ta sondea si e inversion lo ta un bon idea. Via crowdfunding a wordo comproba cu bo ta crea un entusiasmo y antisipacion prome cu lansamento di un producto. Tambe e ta duna un bista di e audiencia y futuro cliente cu ta interesa den e producto. Banda di e beneficionan aki, crowdfunding ta un empuhe economico y cualkier cos cu ta yuda genera entrada ta hopi necesario den e economia actualmente mientras ta sigui encurasha entrepreneurs pa sigui bin cu productonan nobo.
Te cu diabierna awo ainda abo por tin e oportunidad pa duna reaccion riba e contenido di nos “Plan di Accion” y trece bo ideanan dilanti. Por manda e reaccion/comentario aki riba info@forsanobo.com.


text:
Aruba
Zuriel Amiel Celaire y Izak Principaal t’e acusadonan: Awe lo trata asesinato di Sayuri Petronia den corte
Dia tres di juni hues a pospone tratamento di e caso di asesinato cometi riba Sayuri Petronia. E caso aki lo bin dilanti un biaha mas awe mainta, caminda cu ta spera cu e biaha aki si lo por trata e caso completo pa asina hues por yega na un veredicto.
E dos acusadonan Zuriel Celaire y Izak Principaal no tabata den sala di Corte durante e tratamento di e caso riba e fecha menciona, ya cu tabata sa cu no lo a trata e caso e dia ey mas. Esunnan cu si tabata presente tabata nan abogadonan, entre otro mr. Demis Illes, kende ta representa un di nan den e caso di asesinato. Nan tin diferente abogado, pa e diferente caso.
Locual cu por a compronde cu, e motibo cu a pospone ta cu, a pesar cu a pidi e rapport casi 2 luna pasa, ainda e no a keda cla. Hues a informa di biaha cu el a haya siguransa cu pa dia 24 di juni proximo, e rapportnan lo ta cla. Como cu riba e fecha ey e tin caso, el a dicidi di pone di biaha riba rol. Ta locual a tuma luga tambe y como tal e caso ta poni pa tuma luga awe den corte.


text:
Ingridiente
‘siliconen’, ‘alcohol’ i ‘sulfaten’
Komo un ‘natural’, ta hopi importante pa siña lesa e ingredientenan di un produkto. Awendia tin hopi marka ku ta pretendé di ta bon pa kabei natural, pero realmente no ta tur biaha ta asina. Ta p’esei ta importante pa bo mes paga tinu riba e kontenido di un produkto. Un bon produkto pa kabei natural NO ta kontené: ‘Mineral oil’, ‘petrolatheum’, ‘wax’, ‘siliconen’, ‘sulfaten’, ‘alcohol’ òf ‘paraben’. Naturalmente tin algun eksepshon riba e regla akí. Riba e pagina akí lo bo risibí mas informashon tokante esaki.
‘SILICONEN’: ‘siliconen’ ta ingredientenan ku un struktura i funshon úniko i pa e motibu akí ta usa nan den diferente produkto pa kabei. ‘Siliconen’ ta forma un kapa rondó di e drachinan di kabei i ta sòru pa:
- Brio
- Slep (bo dedenan por pasa fásilmente den bo kabei)
- Kabei manehabel
- Un aparensia salú
‘ALCOHOL’: ‘alcohol’ tambe ta un ingrediente ku ta bini dilanti den diferente produkto pa kabei. Esaki ta sòru entre otro pa kada parti di bo kabei haña un kantidat igual di produkto na momentu ku aplik’é, pa e produkto seka lihé, pa e produkto ta diki i ku e lo ‘moisturize’ bo kabei. Aki tambe ta e kaso ku tin algun tipo di ‘alcohol’ ku bo mester evitá i algun ku bo por usa trankilamente.
‘SULFATEN’: esakinan ta ingredientenan purifikante ku bo ta haña prinsipalmente den shampu. Di e ingredientenan akí tambe tin algun tipo ku ta bon i algun tipo ku ta malu pa bo kabei. ‘Sulfaten’ ku ta malu ta hopi ‘harsh’ pa nos kabei pasobra nan ta deshasí di tur e vèt- i zetanan natural ku tin den nos kabei. Si bo ta usa un shampu konteniendo e tipo di ‘sulfaten’ akí, e shampu ta keda eliminá e vèt- i zetanan salú akí konstantemente, poniendo ku nan no ta yega na e puntanan ku ta seku. Di e otro banda, ta eksistí ‘sulfaten’ suave ku sí bo por usa den bo kabei. Esakinan ta purifiká e kabei i e kueru di kabes sufisiente sin eliminá su vèt- i zetanan natural.
* Tin diferente tipo di shampu, algun ta purifiká mihó ku otro i algun ta seka kabei mas òf ménos ku otro.


text:
Hecho ta cu Aruba ta keda depende por lo menos 6 luna mas di sosten di likidez di Hulanda y tin condicion pa presta e placa
ORANJESTAD – Ultimo dianan aki algun sindicato a lanta un discusion riba e recorte di 12,6% den sector publico. Gobierno a splica na varios ocasion y dia 4 di november ultimo, a bolbe splica tur sindicato cu e recorte aki ta un condicion di Hulanda pa por presta Aruba placa. Pa ilustra e necesidad financiero di Aruba, Minister di Finansa a pidi e profesionalnan di Departamento di Finansa pa duna un presentacion di e situacion di Aruba su finansa publico ilustrando e retonan y mustrando e solucion pa tene cabes di nos Pais riba awa. A mustra kico tabata e retonan financiero di Aruba prome cu COVID19 y con mas hopi reto a bin acerca despues di e pandemia. A splica tur sindicato cu sin e placa aki cosnan lo ta pio pa Aruba. Ta un suma di 1400 miyon florin Aruba a haya presta di Hulanda. Djies purba imagina kico lo a pasa si Aruba no a logra haya e placa aki.
E profesionalnan di Departamento di Finansa a splica tur sindicato na placa chikito cu Aruba sigur pa e proximo 6 luna ta depende di prestamo di Hulanda pa por cubri e necesidad financiero di nos Pais. Aunke cu turismo ta bayendo bon, esaki no kiermeen cu e placa ta drenta di biaha den caha di Gobierno. Pesey pa cubri e deficit den entrada di nos Pais a causa di e crisis, Aruba ta keda depende di e yudansa di Hulanda den forma di prestamo pa cual tin condicion. Keda sin cumpli cu e condicionnan impone pa Hulanda, lo significa cu Aruba no ta ricibi e prestamo necesario, cu consecuencia cu Gobierno no lo por cumpli cabalmente cu su obligacionnan financiero. Esey sigur lo ta un situacion hopi fastioso pa henter Aruba y lo ta hopi lamentabel si esaki pasa debi cu algun sindicato ta djies ignora e informacion y e preocupacion cu e profesionalnan di Departamento di Finansa a trece dilanti.
Ta di spera cu sano huicio keda prevalece na Aruba y cu nos no mester presencia atrobe un caos orkestra pa oposicion pa probecho politico. Aruba ta di nos tur y riba cada un di nos schouder ta colga e responsabilidad pa haci un trabou na bienestar di Aruba.


text: Pa algun dia caba informe ta drenta di cu tin un of mas persona ta aparece den diferente cura di e casnan na Bubali, San Miguel, Koyari y vecindario, dialuna madruga un habitante ta yama bisa cu via su sistema di camara di vigilancia e ta mira un persona desconosi ta cana den su cura di cas na Koyari sin su permiso. Mesora a dirigi un patruya na e sitio. Na yegada di e patruya porfin a logra pone man riba e posibel homber misterioso cu ta drenta cura di casnan den e area ey. Polis a detene e sospechoso y a transporte pa warda di polis pa violacion di toque de queda y violacion pa a drenta tereno priva sin permiso.


text:
ORANJESTAD— Durante e conferencia di prensa cu a tuma luga dialuna 20 di juni, despues cu e reunionnan tocante COHO y RAFT, Secretario di Estado Alexandra van Huffelen a duna di conoce cu Aruba ta e unico pais den Reino cu a acepta e condicionnan pa por cuminsa stop e recorte di salario di 12.6%. Corsou y Sint Maarten no a acepta e condicionnan aki.
Anuncio publicamente di Secretario di Estado:
Manera ta conoci, dia 20 di mei, 2022, Secretario di Estado van Huffelen a anuncia publicamente cu e paisnan den Reino lo wordo permiti pa cuminsa stop cu e recorta mientras cu nan ta cumpli tres condicion pa cu esaki.
Confirmacion publicamente di Prome Minister:
Prome Minsiter di Aruba, señora Evelyn Wever-Croes, den conferencia di prensa a confirma e noticia aki y a informa tambe kico e 3 condicionnan aki tawata na e momento ey. E prome condicion tawata cu e recorte di 25% di e politiconan lo continua. Gobierno semper a indica cu lo sigui haci esaki. E di dos condicion ta cu e suma pa paga bek mester ta den presupuesto. Cu esaki tambe Aruba ta cumpli cu ne. Y e di tres condicion ta cu mester pasa e ley di Landsverordening Normering Topinkomens (LNT), e asina yama Wever-Croes Norm.
Prome Minister na varios ocacion publicamente a duna di conoce cua ta y a splica tocante e tres condicionnan aki. Tambe el a bay Parlamento pa informa di e condicionnan aki. Mayoria den Parlamento a confirma cu ta bay di acuerdo pa cumpli cu e condicionnan aki.
Transparencia:
Prome Minister a indica cu tur esaki a bay den tur transparencia y dialuna 20 di juni, Secretario di Estado van Huffelen a confirma cu Aruba ta e unico pais den Reino cu ta canando e caminda aki di cumpli cu condicionnan pa asina por cuminsa stop e recorte di salario. Corsou y Sint Maarten no ta cana e caminda aki.
Sindicato:
Sindicatonan tambe a reuni cu e premiernan di Aruba, Corsou y Sint Maarten y cu Secretario di Estado van Huffelen. Den e reunion aki, tanto e Secretario di Estado como Prome Minister di Aruba a splica nan con e procedura ta bay pa Aruba por yega pa stop e recorte.
“Plan y intencion ta te ainda, y tur trabou ta wordo haci pa logra esaki, pa paga empleadonan nan salario completo bek na juli proximo”, Prome Minister Evelyn Wever-Croes a enfatisa.


text:
Kralendijk – Na okashon di bishita di sekretario di estado Alexandra van Huffelen na Boneiru konsehal Daisy Coffie di Frakshon Coffie a trese lo siguiente padilanti: ‘Segun señora mes a bisa, señora no ta asina konosí ainda ku e parti karibense di Reino.
Pero sí señora a akumulá hopi eksperensia den siudatnan manera Amsterdam i Rotterdam. Ta algu rekonosibel pa señora pues ora mi bisa ku tin sentenáres di munisipio na Hulanda Oropeo. Pero tin solamente un par di munisipio ku un karakter berdaderamente internashonal i ku funshonnan ku ta krusa frontera yega hopi leu. Boneiru, nos kas, ta un sitio asina. Nos isla chikitu tin un aeropuerto internashonal. Hafnan kaminda barkunan for di henter mundu ta mara.
Un ekonomia ku ta atraé invershonista i trahadó for di tantu Venezuela òf Miami komo for di Milano òf Moskú.
Boneiru tin un poblashon kaminda hendenan for di tur skina di mundu ta bini huntu. Boneiru tin su propio idioma i konosé un laso fuerte ku tantu nos islanan i paisnan bisiña komo nos amigunan djaleu. Konekshon den un historia kompartí, den kuminda, den loke nos ta bebe, den dianan di fiesta, den arte, den nos sentido di humor, den literatura i poesia, den músika – en breve: den tur loke ta hasi nos hende. Nos tin un laso fuerte ku por lo ménos kuater, sinku kontinente, sup-kontinente i region den mundu henter. Nos famianan i parientenan ta biba tantu na Nikiboko komo na Coro, Venezuela i tantu na Nort’i Saliña komo na Nijmegen, Hulanda.’
‘E bario Rincon, den parti nortwèst di nos isla, tabata eksistí mas ku 100 aña kaba, promé ku e promé hulandesnan ku a sali for di Amsterdam òf Middelburg a pone pia na tera na nos kosta. Personalmente mi ta orguyoso di mi diferente raisnan, pero sigur tambe di mi desendensia di esnan, pa kende ya kaba Boneiru tabata un kas, hopi promé ku asta a funda Rincon. Nos sa kiko ta nifiká pa pensa mas leu ku nos fronteranan. No nesesariamente pa komèrsio i no pa ganashi, pero pasobra pa medio di eksperensia propio durante hopi siglo nos ta realisá ku konekshon berdadero i duradero no ta surgi for di ganashi propio, pero for di eksperensianan i balornan kompartí. Mi ta bisa tur esaki ku un hemut kontentu. Mi ta bis’é ku speransa, ku optimismo i ku e firme konvikshon ku pensa mas leu ku frontera i atendé konhuntamente ku nos asuntunan, tin balor i ta ofresé bentaha pa tur parti di nos Reino’, segun Daisy Coffie.
Kontinuando ku su disertashon Daisy Coffie a bisa: ‘Kon doloroso ku e forma den kua nos struktura estatal a bira realidat por ta: awe nos ta biba huntu den un tipo di laso di kolaborashon internashonal ‘avant la lettre’, esta estilo prekursor. Asina gustosamente mi ke mira Reino komo totalidat i tambe e laso direkto entre Boneiru i Den Haag. I e laso di kolaborashon akí, meskos ku Hulanda den Benelux i Union Oropeo, tin mester di un poko amor i un poko mantenshon.
Durante bo término komo sekretario di estado pa Relashonnan den Reino, na mi opinion, algun tópiko grandi lo bini riba mesa pa Boneiru:
1. E kambio di klima ku lo influensiá i afektá tur isla karibense fuertemente si nos no tuma medida drástiko AWOR AKÍ.
2. E desigualdat sosial i ekonómiko ku, mas ku 11 aña despues di 10-10-10, ainda no a keda kombatí fundamentalmente, ni na nos isla mes, ni entre Boneiru i Hulanda Oropeo.
3. Un gobernashon ku, pa vários motibu, no tur ora ta ofresé e nivel di abilidat di resolvé problema, e efektividat i e transparensia ku nos habitantenan i votadónan por spera di nan gobièrnu.
4. Haña e balansa korekto entre e karakter i e manera di biba ku pa hopi siglo kaba ta karakterisá Boneiru, den harmonia ku naturalesa riba tera i den laman, i e desaroyonan enorme i hopi biaha deskontrolá ku den korto tempu nos a keda konfrontá kuné.
Finalmente sra Coffie a konkluí: ‘No por yega na un solushon pa tur e asuntunan akí sin komprenshon i empatia òf sin pasenshi ku e forma den kua ta krea solushon. Sea ku ta na Kralendijk òf na Den Haag. Señora Van Huffelen, mi ta deseá señora sabiduria. Pero spesialmente tambe hopi plaser i pashon pa e kartera mas bunita den gabinete. I e parti di digitalisashon ku tambe señora ta enkargá kuné, pa esei tambe mi tin algun idea pa akí na Boneiru.’


text:
Resultadonan di Beisbòl Profeshonal Hapones Nippon ayera:
- E partido entre Tokyo Yakult Swallows i Hiroshima Toyo Carp a keda postpone pa motibu di áwaseru.
- Rakuten Golden Eagles a pèrdè di ORIX Buffaloes ku skor di 3-1
Andruw Jones tabata batido designa den e partido i a konektá un hit den kuater turno na bate, ku un kareda anotá. Andruw tin un promedio aktual di .238
Resultadonan di Beisbòl Liga Grandi ayera:
- Chicago Cubs a derota Pittsburgh Pirates ku skor di 3-2
- St. Louis Cardinals a gana Cincinnati Reds ku skor di 7-6
Roger Bernadina a drenta den di ocho entrada pa hunga left field i no a konektá hit den un turno na bate
- Colorado Rockies a pèrdè di Miami Marlins ku skor di 8-5
- Kansas City Royals kontra Detroit Tigers a keda postpone
- Washington Nationals a derota New York Mets ku skor di 8-2
- Minnesota Twins a gana Chicago White Sox ku skor di 10-9
- San Francisco Giants a derota Arizona Diamondbacks ku skor di 8-5
- Boston Red Sox a gana Baltimore Orioles ku skor di 4-3
Pa Boston Red Sox tabata Xander Bogaerts ku a yuda e ekipo ku e viktoria. Bogaerts a konektá tres hit den kuater turno na bate, ku dos kareda anotá. E pelotero tin un promedio aktual di .556. Jonathan Schoop a hunga segunda base den e partido aki i no a konektá hit den kuater turno na bate
- Toronto Blue Jays a pèrdè di Tampa Bay Rays ku skor di 7-2
- New York Yankees a derota Houston Astros ku skor di 4-2
Pa Yankees tabata e nobato, Yangervis Solarte ku a hunga tersera base i a konektá tres hit den tres turno na bate, ku un kareda empuha i dos anotá. Ivan Nova a bai ku e viktoria mester ku Brett Oberholtzer a risibí e derota.
- Seattle Mariners a pèrdè di Oakland Athletics ku skor di 3-2 despues di 12 entrada
Coco Crisp a anotá e kareda di empate den di ocho entrada i despues den di 12 entrada Crisp a konektá honron pa gana e partidó
Partidónan di Liga Grandi pa awe:
- Atlanta Braves kontra Washington Nationals
- Baltimore Orioles kontra Detroit Tigers
- Milwaukee Brewers kontra Boston Red Sox
- Philadelphia Phillies kontra Chicago Cubs
- Minnesota Twins kontra Cleveland Indians
- Arizona Diamondbacks kontra Colorado Rockies
- Chicago White Sox kontra Kansas City Royals
- San Francisco Giants kontra Los Angeles Dodgers
- St. Louis Cardinals kontra Pittsburgh Pirates
- New York Yankees kontra Toronto Blue Jays
- Cincinnati Reds kontra New York Mets
- San Diego Padres kontra Miami Marlins
- Texas Rangers kontra Tampa Bay Rays
- Los Angeles Angels kontra Houston Astros
- Seattle Mariners kontra Oakland Athletics
Breve:
- Major League Baseball a anunsiá awe e 20 ‘jersey’ nan mas bendí riba nan paginá di internet den e periodo di final di temporada 2013 pa e komienso di e temporada 2014. E siguiente ta e ‘jersey’ nan mas popular riba MLB.com:
- David Ortiz, Boston Red Sox
- Dustin Pedroia, Boston Red Sox
- Derek Jeter, New York Yankees
- Yadier Molina, St. Louis Cardinals
- Clayton Kershaw, Los Angeles Dodgers
- Andrew McCutchen, Pittsburgh Pirates
- Buster Posey, San Francisco Giants
- David Wright, New York Mets
- Robinson Cano, Yankees/Mariners
- Manny Machado, Baltimore Orioles
- Yasiel Puig, Los Angeles Dodgers
- Bryce Harper, Washington Nationals
- Miguel Cabrera, Detroit Tigers
- Mike Trout, Los Angeles Angels of Anaheim
- Matt Harvey, New York Mets
- Prince Fielder, Tigers/Rangers
- Adam Wainwright, St. Louis Cardinals
- Koji Uehara, Boston Red Sox
- Yu Darvish, Texas Rangers
- Jacoby Ellsbury, Red Sox/Yankees


text:
Gradicimento y Invitacion:
Na nomber di famia, nos ta gradici tur famia, bisiña, amigo(a) y conocirnan pa tur atenshon durante enfermedad y pa tur e mensahenan di consuelo ricibi, relashona cu fallecimento di nos defunto stima
Lilian Margaretha Tromp
*06-01-1968 – †09-06-2022
Gradicimento ta bai na Dr. Ramcharan y asistentenan. Zusternan di Koningin Wilhelmina Fonds, Sandra Y Lola. Mary Joan Fundation. Oncoloog Dr. Torres Y Dr. Kordes. Insam San Nicolas Na personal di Aurora Funeral Home and Crematorium.
Un danki Grandi Na Jovie Croes , Karin Kalter & Marlin Marval.
Agradecido na e sosten di Pandora Family Y Boolchand.
Boso atenshon tabata un gran consuelo pa nos.
Nos ta invita pa compaña nos na Santo Sacrificio di Misa cu lo tuma luagr na Misa San Francisco di Asis. Oranjestad. Diaranson 23 Juni pa 7’or di anochi
Boso presencia ta altamente aprecia.


text:
17 di mei
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
17 di mei ta e di 137 dia di aña (138 den un schrikkeljaar) riba e kalènder gregoriano. Ta resta 228 dia pa finalisa e aña.
A sosodé[editá | editá fuente]
- 1940 - Di Dos Guera Mundial: Alemania a okupá Brusela.
- 1952 - Hector Trujillo a keda elegí presidente di Republika Dominikano
- 1990 - E Asamblea General di e Organisashon Mundial di Salú ta kita homoseksualidat for di e lista di malesanan mental.
A nase[editá | editá fuente]
- 1916 - Henny "Shon A" Eman (f. 1967), polítiko arubano
- 1961 - Eithne Ní Bhraonáin, kantante irlandes
- 1971 - Maxima Zorrigueta, reina di Reino Hulandes
A fayesé[editá | editá fuente]
A selebrá/konmemorá[editá | editá fuente]
- Noruega - Dia Konstitushonal di Noruega, dia nashonal


text:
(NLTimes) – Dienst Uitvoering Onderwijs (DUO) lo permiti mas opcion pa studiantenan Europeo cu ta aplicando pa un prestamo di estudio y asina lo ta menos probabel di rechasa e aplicacion automaticamente, un vocero di DUO a conta NOS.
Studiantenan di EU ta cada biaha ganando mas demanda den contra di DUO pa causa di e agencia su rekisitonan estricto pa loke nan ta considera un trabao part-time, segun e noticiero.
Studiantenan cu tin un trabao part-time na Hulanda por aplica pa financiamento di estudio pa motibo cu nan ta considera un empleado. EU ta considera cu e ta importante pa empleadonan den e mesun Estado Miembro tin derechonan igual. E ley Europeo no ta dicta e cantidad di ora cu ta constitui un trabao part-time, sinembargo DUO a dicta esaki como 56 ora pa luna riba su sitio web.
“Awo bo ta mira hopi studiante ta pensa di adelanta caba ‘mi no ta cualifica pa esaki. Kiermen mi no ta bay ni aplica,” abogado Jillian van Damme, ken a conduci varios demanda exitoso den contra di DUO, a declara na NOS. “E studiantenan cu si ta haci esaki y despues ta keda rechasa pa no cumpli cu e rekisito di 56 ora hopi biaha ta laga cos asina. Y pa e studiantenan cu si ta sigui desafia esaki, e ta tuma mas o menos 6 luna te cu hasta 1 aña pa nan por rectifica e daño.”
Mientrastanto, nan ta enfrenta dificultad financiero, problema di concentracion y otro problemanan di salud mental pa causa di stress tocante placa y e procedencia legal, y hopi biaha nan tin cu bolbe back cas pa motibo cu financieramente nan no por keda na Hulanda mas.
Segun Van Damme, tur esaki ta completamente innecesario pa motibo cu e standard di 56 ora no ta inclui den e ley Europeo. “Den corte, nos ta mira cu bo ta cualifica hasta cu 40 ora pa luna.” Abogado Patrick Folsche, ken tambe a yega di gana caso contra DUO, a bisa cu e lo hasta gana un caso cu 32 ora pa luna.
DUO a comenta na NOS cu nan lo evalua di cerca si un persona cu ta traha menos di 56 ora pa luna ta cualifica pa haya e financiamento di estudio. Y tambe nan lo ta mas transparente riba nan sitio web tocante e hecho cu un studiante por cualifica pa financiamento hasta si nan ta traha menos cu e 56 ora pa luna.
Segun DUO, mas o menos 6,000 studiante a ricibi fnodo na Hulanda aña pasa. Esaki ta mas o menos 7 porciento di e cantidad total di studiantenan Europeo cu ta studia den e pais. E agencia no por a calcula kico un strategia menos estricto lo nifica pa e cifranan aki.
Parlamentario di PvdA Habtamu de Hoop a bisa cu e ta algo bon cu DUO lo haci un excepcion na e standard di 56 ora cu mas frecuencia. “E ta positivo pa e salud mental y bienestar di e studiantenan internacional,” De Hoop a bisa, sinembargo el a agrega cu esaki no por bini na costo di studiantenan Hulandes. “Pa e motibo aki, mi a puntra si e Minister a calcula caba e costonan y consecuencia di esaki caba.”


text: Manera ta conoci Corte a dicidi den su veredicto provisional di suspende e decisionnan tuma den mi funcion como minister en conexion cu DIMAS. E veredicto aki a conduci na hopi reaccion y consternacion. Hopi ta en espera di un reaccion di mi banda pa cu e veredicto duna den e caso aki pero manera ya a menciona caba, e veredicto aki ta uno provisional y e caso principal (bodemprocedure) mes mester wordo atendi ainda. Motibo pa cual pa mi persona, den mi funcion como minister, lo no ta apropia pa duna un reaccion of comentario tanten cu e caso principal no wordo atendi


text:
E Mihó lugá Di its Den liña Di
Manera adapta na oropa, haña Trabou i siña di miss Di lei i karakterístika di impuestoSkirbi un grandi lugá na E sosiegu, interesante aktividat kultural, E kriansa i e educacion Di mucha riba diferente dos Di pensamentu, cites, amor, plus, Malentendidos i difikultat den produccion. Di loke bo a biba I di bo kier pa Kompartí ku tur e muhénan Ku ta biba den oropa, Manera bo ta.
Tur e spantaparha reservá.
Di produccion di informashon sin Pèrmit por skirbi i di Hipervínculos na fuentenan di hotèl. Di edits i e autor Di bo blog, ku un Responsabel kontenido i skirbi texto publicaties.
Autor publiko di opinion i E log di e autor I mei no ta considera Ku e bista di autor.
E autor ta responsabel pa E capacidad di echonan i Di informashon kontenido den material Di autor. Edison tin derecho: e correa Redukshon i edison material protegido Pa derecho di autor. Di edits i e autor Di bo blog tin e Derecho di publiká un manda Su trabou, òf karta keho. E simpel hasi un manda Nifiká ku e autor ta Ta bon na transparensia di Tur e spantaparha exclusivos pa E funshon di material den Kualke forma i su sierto Den kualke forma liber i Tambe e log di autor. Su nomber required Di direkshon Di koredó elektróniko required Di Tera nesesario Ta di akuerdo Ku e kontenido di e Funshon i polítika di privasidat.
Mi ta bon bo ta Risibí na koredó elektróniko notisia, Ku pronto resúmen di notisia, Diskreto i invitadonan ta malu.


text:
The content originally appeared on: Diario
Secretario di Estado:
ORANJESTAD (AAN): Dialuna atardi a tuma lugar un conferencia di prensa, relaciona cu e asina yama Bestuurlijke Vierlandenoverleg entre Aruba, Corsow, St. Maarten y Hulanda, cu a tuma lugar e biaha aki na Aruba.
Prome Minister di Aruba Evelyn Wever Croes pues a reuni cu Prome Minister di St. Maarten Silveria Jacobs, Prome Minister di Corsow Gilmar Pisas y Secretario di Estado Hulandes Alexandra van Huffelen riba varios punto.
Pa cuminza e conferencia di prensa Wever Croes a cuminza na bisa cu e reunion tabata bastante fructifero.
El a indica cu a papia entre otro riba 3 scenario, unda cu na final e meta principal ta pa e paisnan bira mas fuerte, unda cu e intencion ta tambe pa yega na un mihor bida pa tur esnan cu ta forma parti di Reino Hulandes.
Live prensa di e diferente islanan por a haci pregunta na e diferente Prome Ministernan y na e Secretario di Estado.
Hulandes.
Un di e preguntanan for di prensa di Corsow tabata kico a logra cu e reunion y Prome Minister di Corsow Pisas a indica cu no ta 1,2 , 3 ta yega na solucionnan, pero cu e intencion ta pa sigui negocia na Augustus.
Prensa a puntra tambe con a para cu e placa cu Hulanda a priminti na Corsow, pa yuda entre otro cu renovacion y construccion di scolnan.
Pisas a indica cu e placa cu a wordo acorda via e acuerdo politico di COHO no a yega Corsow ainda.
E Prome Mandatario a indica cu mirando e estado di e scolnan na Corsow di berdad e 30 miyon florin cu a wordo acorda pa duna na Corsow ta hopi necesario pa yuda cu e scolnan y diferente otro proyecto importante.
“Mi ta spera cu e tardanza di yegada di e placa no stroba e desaroyo di Corsow”, segun Pisas.
Van Huffelen a haya e pregunta tambe riba obhecionnan contra COHO.
E Secretario di Estado a indica cu el a papia cu e Prome Ministernan riba e Rijkswet y segun van Huffelen no a papia solamente riba e reformanan, sino tambe riba e hecho cu di otro banda Hulanda mester brinda sosten di likidez.
“Ta importante pa reformanan tuma lugar pa e economia di e islanan bira mas fuerte y resistente”.
Nos lo sigui papia riba con mihor pa logra esaki y nos lo tene cuenta cu e puntonan di e diferente Parlamentonan, segun e Secretario di Estado.


text:
The content originally appeared on: Diario
Aruba tabata tin un futuro delinea prome cu mundo a perde rumbo — *Salida di Quanten ta habri porta pa ahusta na futuro di energia — *Den un mundo caotico un plan structural pa reformacion di e pais
ORANJESTAD (AAN) — “Si tin un pais den Reino cu tin e hermentnan necesario pa habri caminda pa futuro den un motibo caotico, ta Aruba. Ora mira atras riba desaroyonan ta nota, cu Aruba tabata prepara pa sigui cana den un mundo cu ainda mester a basha abou.”
Mientras guera di Ukraine ta sigui su rumbo y segun dirigente di NATO lo dura algun aña mas, DIARIO siman pasa, a profundisa su mes completamente riba e realidad di Aruba, cu a wordo confronta cu diferente factor di preocupacion.
E decision di Quanten pa no sigui cu e proyecto refineria na Aruba, sin duda tabata un noticia hopi relevante, aunke e ta parti di loke DIARIO for di 2021 a anuncia como turbulencia petrolero nobo.
Un panorama mundial caotico ta presenta su mes na henter mundo. Manera DIARIO a splica incertidumbre grandi ta dal Merca, cu medidanan cu Gobierno Biden a tuma pa enfrenta aumento di prijsnan y cu ta subi costo di tur prestamo pa Pueblo y Comercio, cu mester paga mucho mas na interes.
Na mes momento, paisnan ta cera acuerdonan nobo pa entrega di petroleo y gas, cu a bira e negoshi grandi di mundo, cu mester prepara pa deshaci di petroleo y gas na 2050.
Na Aruba, Quanten a dicidi cu e no ta sigui cu su proyecto, cu probablemente e lo realisa cu Trinidad y Tobago den un region di Caribe, cu kier saca maximo placa di petroleo prome cu petroleo despedi.
“Kico ta bay pasa cu Aruba?” Esaki ta e pregunta pa cual DIARIO a busca contesta den un situacion mundial, cu segun expertonan hustamente a duna Aruba oportunidad pa prepara su mes pa un tempo, den cual catastrofe a topa cu catastrofe.
Informantenan ta indica cu Aruba for di 2014, mester a cambia rumbo na man di Hulanda ora Aruba a bira pais di debe.
Esaki a haci cu for di 2018, eficiencia den gobernacion mester a evita cu Aruba lo a bati bancarota. Mester a tuma medida pero tambe traha riba reforma di e maneho di e pais,
Na 2020, Covid-19 a paralisa mundo pero na Juli 2020, Gobierno Wever-Croes a presenta un plan concreto con na un forma structural hunto cu Reino, lo reactiva economia, atende un base adecuado pa labor; reduci burocracia y red tape; bini cu reforma di belasting; digitalisacion gubernamental; capacidad legislativo.
Na Juli 2020, Prome Ministro Wever-Croes a presenta e Masterplan, cu tabata base tambe pa atende cu Reino y permiti Aruba pasa dor di e periodo financieramente mas severo den historia moderno di e pais.
Den reactivacion di economia a bini e proyectonan di Eagle LNG y di Quanten, un compania Mericano cu sosten di State Department di Merca y di integrantenan importante di Partido Democratico di Merca, cu a presenta Quanten na diferente pais den region.
E negociacion Aruba y Quanten no a duna resultado den un temporada cu riba tereno petrolero mundial si desaroyonan serio a surgi y hasta un guera mundial petrolero actualmente a subi tur prijs na mundo y ta causante di un recesion mundial, pa cual ayera Diadomingo atrobe, International Monetary Fund a adverti.
E conflicto di Ukraine a pone mundo bolbe na e ultimo crisis petrolero grandi y a haci cu Rusia como pais productor mas grandi di petroleo na mundo, mester a pone su cartanan riba mesa.
E hecho cu pa diferente motibo, Aruba ya a cuminsa tuma medidanan y ta traha directamente cu Hulanda riba formulacion di un futuro nobo, a haci cu Aruba tabata prepara pa loke awe ta basha economia na paisnan grandi abou.
Aruba mester reemplasa Quanten y e entrada cu esaki lo a nifica. Segun informantenan e posibilidad pa atrae clientenan pa hur e tankinan, sigur ta un posibilidad.
Pa loke ta trata refineria, segun informantenan a keda demostra den e negociacionnan cu Quanten, cu e futuro di energia y e sumanan cu mester wordo inverti pa construi of drecha facilidadnan di un refineria existente, sigur a hunga un papel.
E situacion petrolero mundial y sigur den region di Caribe, no mester ta indice pa futuro pero mas bien con riba corto tempo ta saca maximo placa for di negoshi petrolero cu no solamente pa cambio di clima, ta importante.
Cientificonan ta splica continuamente, cu ta imposibel pa bisa cuanto tempo mas por haci negoshi cu petroleo, cu den 50 aña por caba den suelo.
E situacion mundial ta sumamente serio y ta marca pa confusion na tur pais, cu ta tuma medida serio.
Informantenan ta mustra cu destino a obliga Aruba pa actua prome cu mundo a basha abou na 2022 y cu awor Aruba mester ehecuta e Masterplan di Evelyn Wever-Croes den estrecho cooperacion cu Reino Hulandes.
DIARIO lo mantene Aruba informa.


text:
The content originally appeared on: Diario
Parlamentario Arthur Vallejo ta denuncia:
*Pa stroba ImSan cumpra sanger pa pashentnan
ORANJESTAD (AAN) – Den conferencia di prensa di fraccion di MEP, Parlamentario Arthur Vallejo, siguiendo cu e tema di e mocion cu el a presenta y cu a wordo aproba unanimamente pa e 21 miembronan di Staten, el a sigui relata tocante su preocupacion encuanto e maneho di e sector salud na Aruba.
Vallejo a subraya cu un Aruba na 2022, unda un director di Hospital dr. Horacio Oduber (HOH) ta distancia su mes di ciruhianan haci den otro instancia di salud.
“E ta distancia su mes di su obligacion pa brinda cuido di salud ‘no matter what, no questions ask’. Y e ta menaza tambe di termina contractnan haci cu ImSan y Banco di Sangre di Aruba, pa stroba e compra di sanger cu ta garantiza cuido y minimiza riesgo pa e pashentnan na ImSan. E comportamento aki mester wordo coregi di inmediato”, Parlamentario Vallejo ta denuncia.
El a subraya cu esaki no ta cooperacion, en todo caso. El a agrega cu despues di a trata un presupuesto di Pais Aruba, extensamente, hopi punto a wordo trata cu definitivamente, tin hopi relevancia, y ta hopi interesante pa considera, y mas importante ta pa Parlamento cuminza traha y ehecuta nan.
“Awo mester traha duro y ehecuta manehonan husto cu ta duna oportunidad pa dirigi nos pais, pa inclui nos tur, specialmente den e aña decreta di inversion y oportunidad pa nos tur, hospitalnan grandi y chikito” Vallejo a reitera.


text:
CANDIDATONAN DI MEP TA INTEGRO
STA. CRUZ — Den un campaña electoral semper mester tene cuenta cu oponentenan ta usa tur recurso pa mancha nomber di otro. E dicho “porco sushi ta busca muraya limpi pa frega su curpa”, ta aplicable.
Partido MEP a tuma nota di atakenan fuerte di oponentenan di AVP contra cierto candidato riba nos lista. Riba esaki nos di MEP mester enfatisa cu tur candidato cu a figura riba nos lista, a pasa un proceso di screening riguroso. Caminda tabata posibel, a confirma esaki cu screening cu cierto candidato a pasa den nan trabou.
Tur esaki a condusi na e mihor lista pa e eleccion aki, di hende homber y hende muher cu ta pone nan conosemento y experiencia disponible pa rescata nos pais. Tur candidato ta tene cuenta cu una bes cu nan a drenta den politica, oponentenan di AVP ta conosi pa tira hopi lodo. Esaki ta pasobra nan no por bai den debate na nivel, y mesora mester tira lodo.
Diripiente tur hende ta pedofiel! Hasta esnan cu e propio minister Dowers a duna nan posicion halto den gobierno. Djis puntra bo mes si gobierno di AVP lo a apunta nan riba e posicionnan ey, si nan lo a comete algo contra ley!
Puntra bo mes si nan tin tanto “prueba” di cosnan ilegal, pedofilia, rape, ladronicia, dicon nan no a bai Ministerio Publico!
E contesta ta simple: pasobra nan ta gaña, y pasobra unico meta cu nan tin ta mancha nomber di otro.
Si pa por a ocupa un posicion halto den gobierno of den comunidad, e candidato a pasa un screening riguroso hasta di seguridad nacional, ta absurdo pa oponentenan awor cuestiona esaki.
E tipo di acusacionnan aki ta mustra riba un realidad: AVP ta desespera, y no tin argumento pa gana ningun debate. Pesey ta recuri na sushedad y ataca hende. Esaki ta di lamenta pasobra inecesariamente ta daña nomber di hende. MEP ta hibando un campaña electoral di nivel, cu respet y tresiendo solucionnan padilanti. Y nos lo no desvia y cai den e campaña sushi di AVP.


text:
The content originally appeared on: Diario
ORANJESTAD (AAN): Diahuebs mainta durante conferencia di prensa di Gobierno di Aruba, mandatario di Enseñansa a comparti e informacion cu trabao di renobacion di edificio di St. Aloysius School na Noord ta bay cuminsa prome cu fin luna di april 2022.
St. Aloysius School manera diferente otro scol ta uno di e scolnan cu tin varios aña caba pafo di nan edificio. E edificio cu e scol ta aden actualmente no ta esun di mas adecua ni pa alumnonan y tampoco pe docentenan.
Minister Endy Croes a enfatisa cu danki na creatividad pa maneho di recursonan y hopi ehercicio interno, a logra aloca fondonan necesario sin mester a presta placa adicional pa e proyecto aki. Tambe e mandatario a indica cu ya caba parti di e placa a worde traspasa pa SKOA, kende na final ta esun cu ta scoge e contratista cu lo haci e trabao.
Fin di luna di april e trabaonan di construccion pa cu e proyecto di renobacion ta programa pa cuminsa. Lo renoba e hala banda di noord, zuid, biblioteca, bañonan, oficina, ful e cura di scol, speelplaats y alavez ful e parti di coriente. Si tur cos bay bon manera e pronosticonan ta awor e alumnonan lo por ta back den nan scol prome cu fin di e aña aki.
Minister Endy Croes a agrega cu el a mira e diseñonan cu ta hopi moderno y bunita. Finalmente e mandatario a expresa; mi ta sigur cu mayor, docente y tur ‘stakeholder’ den e veld di enseñansa lo ta hopi contento pa cu esaki. Poco poco pero sigur y firme nos ta pone atencion na infrastructura di scolnan. Aunke retonan ta hopi grandi y tempo nos dilanti ta hopi dificil nos lo percura pa duna ensenañsa haya e luga cu e merece. Pabien Noord, pabien ne veld di enseñansa y pabien sigur na tur e alumnonan y na tur ‘stakeholders’. Pabien SKOA!


text:
Oranjestad, 23 di mei, 2022—Aruba Bank ta felicita Richard Rodriguez pa a logra su meta di core e 72KM di e Ronde van Aruba como coredor individual.
Ta despues di 13 aña cu Richard ta alcansa su soño di yega final di Ronde van Aruba 2022, despues di hopi lucha y sacrificio. Coleganan di Aruba Bank ta comparti e emocion y alegria di a mira Richard na varios punto di e ruta pa sigui dune animo durante di e trayectorio.
Gerencia y tur su coleganan di banco ta comparti e orguyo y ta felicita Richard pa su perseverancia y gran logro. Richard ta un ehempel y inspiracion, pa semper kere den bo mes y sigui lucha pa alcansa bo metanan. Masha pabien Shaty!


text:
Aruba
Pride On Stage: Comunidad LGBTQI+ a celebra Pride Month den grandi
Pa di dos aña consecutivo, Cas di Cultura a presenta e evento, Pride Celebration,en conexion cu Pride Month.
Robert Anjie, Development & Productions Manager na Cas di Cultura a cuminsa na bisa cu aña pasa e tabata mas chikito, cu mas o menos 40 persona den lobby cu a mira un videoproduction. Pero e aña aki a dicidi di hacie mas grandi. Y di eynan e idea di Pride On Stage a nace.
Anjie a sigui bisa cu ta pa prome biaha riba escenario di Cas di Cultura, no solamente tabata tin miembro- y artistanan di e comunidad LGBTQI+, pero pa prome biaha tabata tin Drag Queens den Cas di Cultura.
E evento aki tabata un asina yama Pride Performance Concert.
Pa un relato mas amplio, lesa bo corant digital TREMPAN.


text:
Un mama di California, Merka, a duna lus na yunan ohochi riba dia, luna i aña diferente.
Un mama di California, Merka, a duna lus na yunan ohochi riba dia, luna i aña diferente. Fatima Madrigal a duna lus na su yu hòmber, Alfredo, pa 11:45 pm riba 31 di desèmber 2021. Despues di 15 minüt, el a duna lus na su yu muhé, Aylin, riba 1 di yanüari 2022 na Natividad Medical Center na Salinas, California.
Riba Twitter, e hospital a duna di konosé ku e chèns pa un kaso asina’ki sosodé ta 1 den 2 miyon. Dr. Ana Abril Arias, kende a yuda ku e parto di e ohochi, a yam’e ‘un di e partonan di mas momorabel’ di su karera.


text:
Triple A:
Chadwick Tromp (Giants, Sacramento River Cats) – Wega a keda posponé ayera
Sherton Apostel (Rangers, Round Rock Express) 1B – A bai di 3-0 ayera
Aldrich De Jongh (Dodgers, Oklahoma City) LF – A bai di 4-2 ayera ku dos doblete
Zander Wiel (Twins, St Paul) 1B – No a hunga ayera
Double A:
Ray Patrick Didder (Angles, Rocket City Trash Pandas) SS – A bai di 4-0 ayera
Hendrik Clementina (Mississippi Braves) C – Wega a keda posponé ayera
Single A:
Ray Michel (Rome Braves) RF – A bai di 4-0 ayera
Edmond Americaan (Cubs, South Bend) RF – A bai di 2-0 ayera
Junior Martina (Washington, Wilmington) 3B – A bai di 4-0 ayera
Jonathan Willems (Reds, Dayton Dragons) – Wega a keda posponé ayera
Cedanne Rafaela (Red Sox, Salem) 3B – A bai di 3-1 ayera ku un doblete
Kevin Josephina (Rome Braves) 3B – A keda pone riba lista di leshon di 60 dia
Shervyen Newton (Mets, St Lucie) SS – A keda pone riba lista di leshon di 60 dia


text:
"Stakeholder sessions" di Reforma Fiscal ta continua cu participacion amplio di gremio y comunidad
Despues di evalua e contribucion ricibi durante e prome sesionnan di informacion y participacion cu varios stakeholders, ayera e ekipo di Departamento di Impuesto a tene dos sesion detaya dunando asina oido na e feedback ricibi durante e prome tanda. E ekipo di Departamento di Impuesto lo sigui reuni cu algun gremio y tambe sindicato durante e simannan nos dilanti pa asina por conta cu un participacion amplio durante e trajecto di reforma Fiscal den bienestar general di pais Aruba.
Participacion amplio
Gremionan di diferente sector a participa na e prome tanda di "Stakeholders' Sessions". Aki a presenta e concepto inicial pa introduccion di BTW y otro compensacion riba tereno di inkomstenbelasting, loonbelasting y reparatietoeslag pa mitiga e impacto riba e poder di compra cu e impuesto nobo aki por trece cu ne. Durante e sesionnan aki gremionan por a comparti nan opinion, idea y preocupacion riba e concepto di Reforma Fiscal 2023. Durante e prome tanda, tambe a brinda e oportunidad na gremio pa sinta cu COHO pa expresa nan idea y preocupacionnan encuanto e reforma. Tur contribucion di e sesionnan aki a wordo considera pa por continua cu e desaroyo di e concepto di reforma pa e segunda tanda.
Evaluacion y evolucion di e concepto di Reforma Fiscal
Durante e prome tanda di “Stakeholders' Sessions”, a propone un concepto di BTW di dos (2) tarifa cu ta keda den e cuadro di e necesidad presupuestario di pais Aruba. E concepto aki a consisti di un tarifa minimo di 6% pa cuminda y bibida (cu excepcion di bibidanan alcoholico) y un tarifa maximo di 18% pa tur otro producto y/of servicio. Despues di e prome tanda di sesionnan DIMP a analisa e “feedback” ricibi durante reunionnan, como tambe e cartanan ricibi di gremionan cu propuestanan concreto. E contribucion aki a conduci na varios ehercicio di calculonan cu partners den gobierno di Aruba, COHO y IMF, como tambe expertonan riba tereno fiscal, legal y economico pa asesora e impacto economico y social cu e introduccion di un BTW cu un combinacion di tarifa 6-18% por trece cu ne. Como resultado, a logra evalua e concepto inicial y propone dos otro concepto di BTW cu dos diferente scenario pa loke ta trata e tarifanan.
Desaroyo di un concepto inclusivo y obhetivo
Na e momentonan aki e ley di Reforma Fiscal ta den e fase conceptual y lo wordo finalisa na momento cu un conclusion concreto wordo determina pa Gobierno di Aruba. Durante e di dos tanda di participacion cu gremionan a presenta diferente propuestanan di Reforma Fiscal pa identifica preferencia y opinion. Na su turno lo reuni tambe cu gremionan laboral y social na unda lo ricibi nan contribucion di ideanan y preocupacionnan. Cu participacion di gremionan laboral y social lo continua cu participacion masal di comunidad y evalua e Reforma Fiscal for di e angulo socio-economico, sigurando inclusion y transparencia den tur nivel di nos sociedad.
Departamento di Impuesto ta satisfecho cu e desaroyo inclusivo di e Reforma Fiscal cu ainda ta den su fase conceptual. No obstante e “timeline” ambicioso, e prome tanda di participacion a experencia un retraso minimo di algun siman. E ekipo di Reforma Fiscal kier a gradici tur 141 personanan representando gremio comercial/economico cu a participa den un of mas di e 11 Stakeholders Sessions, como tambe departamentonan di Gobierno, COHO y IMF cu a contribui cu nan experticio durante evaluacion di e prome tanda di reunionnan di participacion. Por conclui cu e Reforma Fiscal ta yegando na e ultimo parti di participacion y inclusion pa asina, cu participacion amplio di gremio y comunidad, por yega na un concepto di Reforma Fiscal den bienestar general di pais Aruba den forma transparente y husto.
Gerencia di Departamento di Impuesto
12 di mei 2022


text:
Asina gobierno ta aporta na e Campaña 3C-TRECE di Archivo Nacional di Aruba
ORANJESTAD – Minister President Evelyn Wever-Croes a haci entrega na Minister di Finansa y Cultura Xiomara Maduro un hard drive cu tin e historia di Aruba durante e periodo di crisis di corona. Esaki ta contene tur conferencia di prensa desde 13 di maart 2019 te cu siman pasa. Ademas ta inclui tur programa special tocante e pandemia cu a wordo produci durante e periodo di e pandemia y mas informacion cu Pais Aruba a atende cu e crisis aki. Un periodo cu a trece hopi reto y desafio, pero e forsa grandi di Aruba, e union y amor cu nos tin pa nos pais ta locual a yuda nos Pais pa recupera di dje y nos ta recuperando ainda. Minister President a trece dilanti cu e ta spera cu informacion aki por haya un bon lugar den nos archivonan. Pabien na tur ciudadano di nos Pais, pabien riba e Dia di Archivo. Cu esaki tambe Gobierno di Aruba ta contribui y ta haci un apelacion na pueblo pa contribui tambe tabata e palabranan di e prome mandatario di nos Pais. Minister di Finansa y Cultura Xiomara Maduro a gradici Minister President Evelyn Wever-Croes, mas aun cu esaki a tuma luga riba e Dia di Archivo, esaki ta un detaye hopi importante pasobra e ta e topico e aña aki pa dia di archivo y archivo ta nos tur. Minister Maduro a gradici Minister President y henter e team di PR di Gobierno cu a traha pa compila e informacion y archiva esaki pa nos por tine conserva pa nos Archivo Nacional di Aruba. Di e manera aki Minister President y Minister di Finansa y Cultura tambe ta aporta na e Campaña 3C – TRECE, pa asina nos colecta, pa nos por conoce y conserva esaki pa e generacion cu ta sigui nos y como mandatario encarga cu Archivo Nacional di Aruba elo percura pa nos archivo nacional tine den nan coleccion.


text: Diabierna mainta, Prome Minister di Aruba señora Evelyn Wever-Croes y Minister di Salubridad señor Dangui Oduber a reuni cu Prome Minister di Corsou señor Gilmar Pisas hunto y Vice Premier Minister di Labor y Asuntonan Social di Corsou, señora Ruthmilda Larmonie. Den un declaracion duna, señor Pisas a indica cu e intencion ta pa su persona y Vice Premier di Corsou bishita e islanan den Reino pa asina cera conoci cu cada un di nan mas di cerca. Aruba ta e prome isla cu nan a bishita pa motibo cu entre Aruba y Corsou tin diferente combersacion caba andando riba diferente topico. Durante e reunion, un di e topiconan cu sigur a haya hopi atencion ta e maneho di Aruba pa cu Covid. Señor Pisas a indica cu nan lo kier evalua den ki direccion nan lo por bay y kico lo ta e consecuencianan pa Corsou pa e stapnan cu nan lo mester tuma. Tambe a papia riba e combersacionnan cu Corsou tabata tin cu Hulanda, cu e Staat Secretaris nobo pa loke ta trata fondo di likides. Varios otro topico en comun a wordo discuti. Señor Pisas a expresa cu e reunionnan tabata hopi positivo y den bon esfera na unda a intercambia ideanan pa asina sigui traha hunto den bienestar di e islanan. “Hopi biaha un Prome Minister ta atende cu varios asunto cu ta concerni e pais y na momento cu e no tey, ta tuma hopi tempo pa e Vice Premier por “catch on” riba tur e asuntonan cu ta ser laga atras. Pa evita como pais esaki, mi a tuma e iniciativa di bishita e diferente islanan hunto cu e Vice Premier pa asina nos cera conoci cu e islanan y nan ministernan. E bishita sigur tabata uno hopi positivo na unda Vice Premier señora Larmonie tabata tin e oportunidad di cera conoci cu varios di e ministernan di Aruba”, Premier Pisas di Corsou a duna di conoce. Prome Minister di Aruba, señora Evelyn Wever-Croes a expresa su satisfaccion con e reunion cu e mandatarionan di Corsou a bay cu sigur e topiconan trata lo ta na bienestar di e paisnan den Reino mientras cu lasonan ta wordo estrecha pa uni como paisnan ruman.


text:
Soccer Institute Aruba (SIA) ta un instituto di futbol cu ta existi desde 2015. Nan t’ey pa yuda e muchanan desaroya nan habilidad den futbol. Hopi biaha ora cu ta hunga futbol den un team, esunnan mas miho ta esunnan cu por mira nan subi veld mas.
Na SIA, loke nan ta haci, ta traha cu e muchanan individual y laga cada mucha desaroya nan mes unda cu nan ta y pa nan continua.
Segun Josephine Martilia-Albertus, boluntario na e Social Soccer Experience di SIA, diasabra y diadomingo ultimo nan tabatin un Social Soccer Experience p’e muchanan den Joe Laveist Ballpark. E ta algo completamente gratis p’e muchanan.
Ta gradici e patrocinadonan cu a yuda inmensamente pa realisa e clinica aki, pasobra sin nan esaki no tabata posibel.
Pa organisa e evento aki e tabatin su costo cu ta core den por lo menos 15 mil florin. Ta hopi bon p’e muchanan cu nan por a haci durante fin di siman. Albertus ta spera pa sigui haci esaki, no solamente na San Nicolas, pero e otro districto na Aruba, mirando cu tin hopi mucha cu gusta hunga futbol.
Tampoco mester lubida e boluntarionan cu tambe a haci e evento posibel.
Pa cobertura mas amplio lesa edicion di TREMPAN mañan.


text:
Diasabra marduga alrededor di 3:45 am a sosode un accidente poco mas pabou di Anytime Bar na Paradera. Ta entre un Toyota Rav4 y un Kia Picanto. Den e accidente aki, un persona a resulta herida. E Rav4 tabata biniendo for di Rooi Afo, a subi caminda sin duna preferencia, cu consecuencia a dal frontal contra di un Kia Picanto color shinishi.
Daño material tabata basta, practicamente por considera ambos auto “total loss.” Polis y ambulance a presenta pa tanto documenta e accidente como pa brinda atencion medico n’e persona cu a resulta herida.


text:
E actor Wilmer Valderrama a scoge e prome dia di Aña Nobo pa anuncia cu e ta comprometi cu su novia Amanda Pacheco, cu un potret riba su Instagram unda e ta sali na rudia riba un baranca dilanti lama, mientras e ta propone matrimonio na su chick. Su futuro esposa tambe a comparti e mesun imagen riba su profile, pero añadiendo uno mas unda por mira e renchi cu un diamante den forma di peer cu el a haya di Wilmer.
E proposicion a tuma lugar na San Diego apenas seis luna despues cu nan a ser mira hunto pa prome biaha, y mesora a cuminsa circula e rumornan cu tabata vincula nan sentimentalmente. E noticia cu e pareha ta planea pa bay altar a tuma algun fans di e actor di sorpresa mirando e manera con nan a reacciona den e comentarionan. Aparentemente algun ta haya e relacion nobo di Valderrama a evoluciona demasiado rapido, specialmente si compara esun cu su ex Demi Lovato, cu ken nunca el a yega na tuma un paso asina importante, a pesar cu nan a pasa mas cu cinco aña hunto. Lovato a expresa na varios ocasion cu e lo encanta cu su guy e tempo ey por pidi’e pa casa cu ne. Di otro banda e amistad estrecho cu ambos a sigui mantene despues cu nan a kibra nan relacion sentimental, a crea e speransa den nan fans cu un dia nan lo duna otro un oportunidad, algo cu awor a keda hopi cla cu no lo pasa mas.


text:
Den Cas di Cultura a tuma luga e final di mini-merengue BOS DI KiNiKi 2021. E atardi yena cu color- y talentonan infantil y hubenil a trece composicionnan nobo bailabel na Papiamento y a ser conduci pa Addonsito Croes y George Winterdaal.
E cantante Rodrick “Rocco” Franken a ricibi cu basta emocion su trofeo ricibiendo e aplauso fuerte y largo cu su publico a brind’e. Su palabranan tawata pa Aruba nunca stop di stimula nos chikitonan den e arte cu nan ta gusta! E cuerpo di hurado tawata Suriany de Mey, Joanna Maya, Rajiv Landaeta y Sandra van der Linden como presidente di hurado. Ganadonan a resulta:
Categoria A
Hailey Koolman cu e cantica “Pret’i wowo”.
Categoria B
Tizianne Kelly cu e cantica “Man de man”.
Segundo luga John Paul Rapista cu “Kere den bo mes”.
Categoria C
Yetzenia Martines cu e cantica “Dios su plan”.
Miho trahe: Loany Ho Sing Loi
Premio amistad: Esmee Flanegien
Cantante popular: Yetzenia Martines
E comision organisado consistiendo di Addonsito Croes, George Winterdaal, Dylan Fingal y Mieckey Gravenhorst ta gradici tur mayor, e publico presente, Prensa di Aruba, cada cas comercial, tur hurado, Cas di Cultura, cada artista invita y cada curazon chikito cu a participa. Pabien tur compositor y areglista cu a haci nos festival, exitoso. Masha danki tur patronisado: GLITZ Casino, DCA, SETAR NV, PLAYA LINDA BEACH RESORT, KFC, Burger King, Caribbean Cinemas Paseo Herencia, Muchanan Sabi, the Art of Engraving, Zion & Xamarah Anthonij, Cas Princesa Aruba, GLW, KeKe, Cabayero Barbershop, Lucky Store, Super Shopping, Wall Paintings Aruba, Click Print, Martijn Trading, Popular Agencies, Compra NV, EZ Party Sollutions y PRENSA di Aruba!


text:
Minister Dangui Oduber π¨π£πππ§π ππ ππ’π©ππ
Minister Dangui Oduber
π¨π£πππ§π ππ ππ’π©ππ
ORANJESTAD B Awe 29 December 2021 a duna informacion over e situacion y caso nan di Covid aki na Aruba. E situacion actual ta uno explosivo den e sentido di cantidad di casonan postivo, cantidad di casonan activo y e positivity rate.B
Nunca antes desde cu e crisis a cuminsa Aruba a experiencia un subida di casonan manera nos ta experenciando. Naturalmente e rapidez cu tur hende ta wordo contagia tambe ta hunga un rol grandi. Pa promer biaha awe Aruba ta bai surpasa mas cu 2,000 caso activo. Ayera mas cu 1,500 persona a bai test cual lo bai resulta atrobe den un cantidad substancial di casonan positivo. E positivity rate ta rond 50%, esey kiermen cu cada 1,000 persona cu test, 500 lo tin resultado positivo.B
Toch tin bon noticia, paso te cu awe hospital tin tiki pashent interna cu Covid. No tin niun pashent den ICU na Aruba, pero si 5 den ICU na Colombia. Cama di hospital awor no ta problema, pero si e hecho cu tin varios empleado na hospital cu ta positivo.B
Tin varios investigacion a wordo haci rond mundo riba e variante nobo Omicron, unda e estudionan preliminar ta mustra cu te awor e ta hopi mas contagioso pero menos peligroso. Ta spera cu esey lo ta e caso aki na Aruba tambe. Naturalmente e problema ta e cantidad haltisimo di casonan positivo cu toch hospital lo por bai atende pashentnan cu Covid variante Omicron.B B
B
Ta keda pidi Aruba pa bai vacuna, paso e realidad ta cu ainda Aruba no a yega cerca di herd immunity. 62% di nos comunidad a vacuna y pa por a yega e herd immunity mester a yega rond di 85%-90%. Te cu awe 12,525 persona a haya booster shot. Den e estadisticanan cu Aruba tin, esnan cu mas ta wordo afecta pa e virus ta esnan cu NO ta saludabel, esta esunan cu ta sobrepeso, esnan cu ta sufri di presion halto, esnan diabetico of esnan cu ta dialisa.
Aruba ta den pleno high season, un high season cu tawata mustra asina prometedor, asina bon pa nos turismo y economia. Awor e high season ta coriendo riesgo. Cu e cantidad haltisimo di contagio cu tin actualmente, ta cuestion di oras y/of dias cu Center for Disease Control di Merca (CDC) lo pone Aruba bek como high risk. Aruba mes no lo mester haci nada, paso Merca lo tuma medida unda lo conseha biaheronan pa tin cautela ora di biaha pa Aruba. Ya Aruba ta ricibiendo algun 100 cancelacion y load factors di avionan ta bahando di 75% pa 60%, cual ta hopi liher. Tambe mester a nenga 2 crusero nan entrada pa Aruba. Si nos no logra frena e cantidad di casonan, nos high season ta den problema serio paso Merca ta wak e situacion di casonan activo ora di declara un pais di risico halto.B
B
A tuma nota un tendencia e ultimo 3 dianan aki cu tur hende na Aruba kier test. Riba su mes, test no ta malo, pero mester corda cu e maneho ta ora bo ta sinti malo y tin sintoma, e ora bo mester bai test. E maneho di isolacion lo wordo adapta tambe pa esnan cu test positivo y ta asintomatico. E persona nan aki lo mester keda solamente 5 dia den isolacion.
Minister Dangui Oduber a finalisa consehando Aruba pa durante e dianan di fiesta aki, pa cuida bo mes y otronan den e grupo di riesgo. Laba bo man continuamente y bisti bo mask. Y tambe pa si bo ta bin na remarca pa pasa tuma bo booster shot mas liher posibel. Actualmente ta dunando tur persona ariba 50 aΓ±a di edad.
Cu positivismo nos mester habri aΓ±a 2022.


text:
Akademia Popular Errol Scoop a entregá resolushonnan siklo Papiamentu, Nashonal, e Lenga di Resistensia na Parlamento.
Djaluna mainta dia 21 di febrüari 2022, den lòbi di Parlamento, sra. Ellen Maduro Jeandor, Presidente di Akademia Popular Errol Scoop “APES” i sr. Gilbert Bishop, Sekretario di e organisashon, a hasi entrega di e 12 resolushonnan di e siklo Papiamentu, Patrimonio Nashonal, e Lenga di Resistensia, na Presidente di Parlamento sra. Charetti America-Francisca den presensia di e vise Presidente di Parlamento sra. Corrine Djaoen-Genaro i miembro di Parlamento sr. Gilbert Doran i Hefe di Asuntunan Konstitushonal di Parlamento sr. Rick Trenidad. E diálogo Patriótiko di e siklo Papiamentu, Nashonal, e Lenga di Resistensia a keda organisá di dia 12 ougùstùs pa dia 16 di novèmber 2019 dor di e Akademia Errol Scoop. Presidente di Parlamento na su turno durante e evenemento di entrega di e resolushonnan sra. Charetti America-Francisca a gradisí e representantenan di e direktiva di “APES” pa a hasi e entrega di e resolushonnan na Parlamento i ku e órgano Parlamento lo traha pa nos dushi lenga Papiamentu!


text:
Segun testigo: Polis a molestia y dal dama sin rason
“Mi no a kere e polis lo a bay dal e señora pero ora mi a wak esey mi a core bay filma cu...
Di cinco asesinato pa 2017: Persona cu varios hinca haya banda di caminda
Ayera mainta un patruya coriendo na altura di OK Supermarket na Tanki Leendert a wordo para por medio di un grupo di persona banda...
Polis kier autoridad bek pa control di persona ilegal
Sindicato di polis a trece dilanti den un reunion cu minister Andin Bikker (POR) di Husticia cu nan kier haya e autoridad bek pa...
Hincamento na Carnaval Village durante Jouvert
Un persona a wordo hinca na altura di Carnaval Village durante Jouvert Morning. Tabatin rumor circulando durante madruga cu tabatin un hincamento na altura...
Mucha muhe sofoca cu saco di plastic haya den cas pa famia
Desde ayera tra’i merdia por a wak basta conmocion den comunidad di Aruba pa un caso cu ta mustra di ta un asesinato cu...
OM: A detene tramitadora den caso IBIS awe mainta
Un rato pasa vocero di Ministerio Publico (OM) a confirma na Bon Dia Aruba cu awe mainta a haci detencion di un otro persona. Aki...
Auto a dal dos mucha na Paradijswijk
Diamars merdia un dama tras di stuur di un mitsubishi bayendo abou a haye confronta cu dos mucha a crusa caminda dal den e...
Dos curpa a wordo haya ta drief den lama na altura di Baby Beach
Pa medio di un relato Cuerpo Policial ta informa cu diamars pa 10:35 di mainta central di polis ta haya un jamada cu lo...
Control grandi lo sigui; polis a kita 28 auto sin documento
Polis ta adverti cu desde diadomingo a cuminsa cu control di automobilista. Desde diadomingo cu a cuminsa cu control polis a kita 28 auto...
2 morto den trafico
Awe diahuebs madruga pa 3:23 central a haya yamada di un accident hopi grave na shaba na altura di Sun Shade Optica. Na yegada...


text:
CHICHI ta PUNTR'ABO
3 Mei 2016
Kico mas tin di bisa di nos isla? One Happy Island e NO ta! E supuesto fama di “isla sigur” tampoco NO ta vigente mas. Kico mas tin di pasa riba e pida baranca aki pa esunnan cu ta carga responsabilidad pa e pueblo aki, esunnan cu pueblo a vota pa forma gobierno, tuma consenshi y actua? Bo no por laga e luga sigui drif manera un barco sin rumbo anto kere cu, cu palabra fofo, bo ta resolve problema.
For di hopi tempo atras Chichi a mira e loke ta tuma luga den comunidad, esta aumento di criminalidad, ta bini. Awo e ta abiertamente, publicamente, un hecho. Tur gobierno cu a sinta a neglisha criminalidad y hasta por bisa cu nan a contribui na su aumento. A kere cu dor di djis ignora, e lo disparce di su mes. E politica di avestruz ey ta e causa cu nos a yega unda nos ta awe.
Unda polis riba caya a keda? No, no den auto. Cana na pia manera antes, tempo cu Chichi tabata mucha. E presencia visibel sigur ta haci un diferencia. Con por ta cu un evento, manera esun cu a tuma luga diasabra, no tabata tin polis ta controla prome, durante y despues? Atrobe, e negligencia aki a contribui na loke a pasa cu e hoben atleta.
Ademas, polis mester cana stret; ley ta pa un y tur. Chichi kier sa ta di con a laga e abogado cu a “hit & run” liber? Mas ainda ora cu visibelmente e tabata burachi y riba dje a NENGA di supla??? Ay si tabata Buchi, nan lo a hib’ e cera sin misericordia. Respeta y aplica ley sin mira ta ken. Ta con bo kier pa nan respeta bo?!
Chichi keto bay no ta kere cu e refineria lo habri. E ta mustra di ta otro fracaso mas. Di con no ta duna detaye di kico ta pasando? Reunion ta bay y bin, pero esey no ta garantia di nada. Talbes otro siman por haya sa kico ta kico.
Minister Paul Croes ta bisti un bril ros y ta kere cu tur hende mester wak tur cos “color de rosa”. Pa minister Croes e Expo Labor tabata un exito. Ki sorto di exito? Paso cu el a wordo bishita pa un grupo grandi di hende? Y kico a wordo ofreci? Nada!
Den concepto di Chichi, Expo Labor a mustra hopi cla con desespera e comunidad ta pa haya trabou. E informacion cu tabata disponibel tabata masha pober y claramente e expo aki a mustra e falta di diversificacion cu ta necesario pa mas hende haya trabou. Anto esey no por wordo yama “exito”.
No ta di awo abuso sexual di mucha ta tuma luga den e comunidad aki. Kibra silencio no ta tur cos. Mester actua y mester actua di parti di instancianan gubernamental. Chichi ta kere cu mester cambia e sistema cu, pa motibo cu e NO ta sirbi, ta mantene stigmatisacion riba e muchanan abusa y asina ta sigui crea mas victima.
E ta remarcabel cu tur luna turismo ta bay bon na Aruba, asina bon cos ta bay cu casi e ta “sospechoso”. Awo cu Cuba a habri porta, yen di hende tin miedo cu turismo pa Aruba lo cay. Chichi ta haya cu esey ta co’i loco; loke por tira y lo tira nos turismo abou ta e cantidad halto di criminalidad, fraude, ladronicia, atraco, gañamento etc. cu tur santo dia ta tuma luga den nos comunidad. Ta nos mes ta kibra nos luga, ningun otro pais!
Ta increibel cu no por controla loke ta pasa riba e isla aki unda apenas tin 120 mil persona ta biba. Ta increibel cu, sabiendo unda ilegalnan ta drenta, no por evita esaki. Ta increibel cu bisando cu e isla aki ta pata pata di arma, no ta haci nada contra esaki. No tin control ningun caminda y gobernantenan ta haci loke nan kier. Chichi ta kere cu Pueblo no mester lubida cu ta e ta esun cu ta manda y no minister ni parlamentario!


text:
Detenshon pa insulto i estorbo di òrdu públiko.
qqqqqqq HATO, CURACAO -- Djarason 16 di yüni 2021 alrededor di 20.30’or, personal di polis ku ta stashoná na aeropuerto Hato, a detené un hòmber...
Kaso di tiramentu ku morto i dos detenshon.
WILLEMSTAD, Curacao -- Djadumingu 7 di mart 2021 alrededor di 08.20’or, Sentral di Polis a risibí informashon di un pleitamentu serio ku tabata tumando...
Komishon Ehekutivo pa pone Boneiru bek riba lista di Nashonan Uni ta anunsia su...
KRALENDIJK, Bonaire -- Komishon NUKEB, konsisitiendo di Sr James Finies di NKBB, Sra Davika Bissessar presidente di Bonaire Human Rights,, Sr Aljano Emerenciana lider...
Hòmber morto den kas
Willemstad, Curacao -- Djadumingu 6 di desèmber 2020 alrededor di 18.42’or, Sentral di Polis a haña notifikashon ku den un kas na Zaantjesteeg tin...
Búskeda di e hóben Rijona Ferero.
WILLEMSTAD, Curacao -- Polis ta pidi búskeda di e hóben, Rijona Clara R Ferero, nasé na Kòrsou di 15 aña di edat. Djabièrnè 2...
LIVE Nos TV Bonaire: OPERASHON BONEIRU TA VOTA
LIVE VIDEO of BONAIRE ELECTION 2019... Source Nos TV Bonaire LIVE # 6 WAS LIVE # 5 WAS LIVE # 4 WAS LIVE # 3 WAS LIVE # 2 WAS LIVE...
informashon tokante proseso naturalisashon
NATURALISASHON WILLEMSTAD, Curacao -- Den periodo di 21 te ku 28 di yanüari lo tuma lugá diferente seshon informativo pa esnan interesá den e proseso...
Detenshon den e kaso di asesinato na Cocori.
WILLEMSTAD, Curacao (KPC) -- Kontinuando ku e investigashon den kaso di asesinato ku a tuma lugá djárason 26 di desèmber 2018 (komunikado 530/2018), awe djabièrnè...
Video kontra moral ku menor den sirkulashon.
WILLEMSTAD, Curacao -- Kuerpo Polisial a tuma nota di un video kontra moral ku ta bayendo ront den kua tin un menor di edat enbolbí. Polis...
VIDEO: Home going service of Haydel Goilo, December 22nd 2018
FULL VIDEO COVERAGE:


text:
E diva Angela Baidez ta bek na Aruba cu varios proyecto artistico di arte, como diseñadora di interior y pronto e ta cuminsa canta na Bohemian Bar & Restaurant, cu su Show di Rumba Flamenca. Su yiu muhe Zanelti lo ta hunto cu ne den e show y pa Angela esaki ta un regalo di Dios, cu e ta disfruta cada bes mas. Otro sentimento di felicidad como mama cu e no por splica cu palabra ta, cu pronto su yiu Sidey lo bira tata.
Nos por defini Angela como un artista multifacetico, cu ademas di ta conoci como cantante, ta desplega su talento den arte plastico y decoracion di interior, cu e ta haciendo profesionalmente pa dos aña caba. Na aña 1983 hunto cu e Duo Escarlata, Angela a bin duna presentacion na Aruba, unda el a namora y despues a forma su hogar aki, despues cu el a casa. A pesar di su fama, loke cu e hendenan semper a aprecia di Angela ta, cu el a keda un persona calido y cordial. Si e mester scoge entre locual e ta haci e ta prefera di pinta y decora, paso pinta ta trankilise y decora ta pasione! E parti di e proceso cu mas e ta gusta den ehecucion di cada un ta cu e pintura, e tin e facilidad di expresa mas ainda tur loke tin dentro su ser. Cu decoracion ta manera e ta hunga den un cas cu e mueble- y acesorionan, mirando y dunando sentido na e bista. Den e FOCUS di october por lesa e entrevista di Angela Baidez y tambe su tips di decoracion.


text:
Pa un persona yega edad di 90 aña ya ta un bendicion. Diasabra Sra. Irma, conoci como “Mama” pa tur...Read more
Aki ta sigui declaracion di sra. Gladys Saladin, kende a duna un relato di loke a pasa na Scol Reina...Read more
Incredulo y cu consternacion mi a lesa den un corant local e declaracionnan cu Sr. Luongo, Vice-President di PDVSA, a...Read more
Mi tata ta un pensionado di 65 aña, pashent di fybrose pulmonar. El a acerka AZV pasobra e kier a...Read more
Den un sala di Renaissance Convention Center “sold out” cu un audiencia masha anima, como 25 musico local a toca...Read more
Si mi mester kere noticianan den prensa, aki na Aruba pa dos dia largo nos tabatin suerte y nos tabata...Read more
Habitantenan di e casnan di pueblo na Sero Patrishi ta cansa. Cansa cu cada biaha e pos ta bay over...Read more
Diabierna mi a ricibi e noticia tristo cu Flor, e señora di Luis Quintero a fayece depues di a sufri...Read more
Mientras cu gobierno, y specificamente minister president Mike Eman y e minister di Finansas Angel Bermudez, ta persisti den un...Read more
Den e ultimo dianan mi a tuma nota di un noticia cu pa fin di October di e aña aki,...Read more
Si, lector, bo a lesa bon: recientemente nos por a weita y scucha minister Otmar Oduber splica na television e...Read more
Nos pais, manera tur pais democratico, tin tres poder: Poder gubernamental, poder legislativo y poder hudicial. Cada un ta independiente...Read more


text:
“Invitado di honor y orador principal, Secretario di Estado sra Alexandra van Huffelen”
ORANJESTAD – Dialuna mainta durante conferencia di prensa di gobierno, Prome Minister Evelyn Wever-Croes a anuncia cu Gobierno y Universidad di Aruba lo ta organisando un conferencia di “Hende Muhe Fuerte” cu lo tuma lugar diamars, 24 di Mei 2022. E tema di e conferencia aki ta “Strong Women Choose to Challenge”.
E conferencia aki lo cuminsa cu palabra di e rector di Universidad di Aruba sra.Viola Heutger sigui pa e oradornan.
Gobierno di Aruba tin e honor di tin como orador principal di e conferencia aki, Secretario di Estado sra. Alexandra van Huffelen cu lo toca e tema di hende muhe den politica. Tambe lo hiba palabra Minister Xiomara Maduro elaborando riba e topico di inclusion di hende muhe den finansa di Aruba, sra. Clementia Eugene cu lo papia di salud mental y bienestar, cu ta un topico sumamente importante pa ser nan femenino tuma na cuenta.
Despues di e oradornan lo tin 2 panel pa trata e pregunta; Con nos por garantisa cu nos hende muhenan ta keda den posicion di liderazgo den futuro. E prome panel ta consisti di sra. Luenne Gomez-Pieters, Directora di Departamento di Impuesto, sra. Ronella Croes, Directora di Aruba Tourism Authority, sra. Maria Dijkhof-Pita, Directora di Departamento di Asuntonan Economico, y sra. Clarienne Croes di Women Empowering Women (WOW).
Prome Minister y Secretario di Estado Alexandra van Huffelen lo comparti e di dos panel na unda nan lo delibera riba e topico di: Hende muhe den politica, explorando bareranan, e forsa y e futuro.
Por ultimo, sra. Jocelyn Croes, Presidente di e comision di Sustainable Development Goals (SDGs) di Aruba lo presenta e Aruba Gender Policy. E documento aki ta e maneho di genero nacional di pais Aruba. Un documento sumamente importante na unda ta describi e situacion actual di desigualdad entre hende homber y hende muhe na Aruba, unda mester pone atencion y con pa combati e desigualdad aki.
Prome Minister ta extende un invitacion na comunidad di Aruba, pa sigui e conferencia aki live a traves di TeleAruba diamars dia 24 di Mei cuminsando di 10 am te cu 12 pm.


text:
Inner Circle
ta un banda di règui Hamaikino forma na aña 1968. Despues di morto di e kantante prinsipal Jason Miller den un aksidente di tráfiko a reformá e banda na 1986. E siguiente aña nan a saka nan disko One Way
ku ta kontené e eksito grandi Bad Boys.
Nan a bolbe graba Bad Boys
riba e disko Identified
ku a bira e tema pa e seri di Televishon Cops
, i tambe pa e pelíkula Bad Boys
den 1995,
ku aktuashon di Will Smith. Pero te dia djawe nan eksito grandi mes ta Sweat (A La La La La Long)
di 1992ku tabata na promé luga den 10 país I ku den Oropa so a bende mas di un mión disko. E banda ta un ferviente siguidó di músika règui I a yega di aktua ku nòmbernan grandi manera Damian Marley, Stephen Marley, Junior Reid, David Hinds di Steel Pulse I Ali Campbell of UB40.


text:
Miguel a nace na Aruba y e la studia y biba na diferente parti di mundo. Su expertisio ta den relacionnan internacional, economia y desaroyo. Esaki ta ekipa Miguel cu e hermentnan necesario pa compronde y analisa impactonan economico financiero cu ta afecta nos pais. Miguel ta kere profundamente den e poder di amor, sosten y fe. E tin hopi comprension pa famianan cu ta luchando den e momentonan dificil aki pa sobrevivi. Miguel su meta como politico ta pa por tuma accionnan necesario pa haci un diferencia y crea un impacto positivo caminda Aruba por desaroya.
“Solucion ta cuminsa cu Accion. Mi obhetivo ta pa crea un structura stabiel, transparente y efectivo pa tur ciudadano di Aruba por yega na nan maximo potencial.”


text: Diahuebs mainta autoridad a keda informa cu tin un homber lo tin un dama semi secuestra den un ford picup, unda e homber no ta lagando e dama aki baha for di e vehiculo. Tabatin un oficial tabata sigui e auto aki den oranan di atardi for di KIA te cu e cayanan pabou na e casnan di pueblo y asina patruyanan policial a logra para e vehiculo. Tanto e dama y e homber na stuur tabata aden, polis di biaha a detene e homber y e dama a keda pasa over pa un polis femenino pa asina combersa cune. Ambulance a keda manda pa warda di Polis pa un control, debi no sa di e homber por a maltrata e dama na caminda y un ke otro. E auto a keda tuma den beslag pa mas investigacion, y e homber tin dune cuenta na autoridad, y abase di e denuncia di e dama e homber lo por keda mas dia cera si esei tabata e caso.


text:
Oranjestad –Diadomingo atardi na veld di Britannia a tuma lugar e ultimo wega di e Campeonato Aruba Bank Liga Plata-Division Damas.
E ekiponan, Bubali y Dakota, a subi veld conhuntamente cu miembronan di Arubaanse Voetbal Bond (ABV), y representante di Aruba Bank.
Miembro di directiva di AVB Mildred Wever y Tamara Waldron, Marketing and PR Manager di Aruba Bank a hiba palabra.
Nan a gradici tur e nuebe ekiponan cu a forma parti di e Campeonato, mayornan y coachnan pa a kere den organizacion d un campeonato di voetbal pa damas..
Despues di un tremendo partido e ekipo di Bubali a titula campion.
Aruba Bank, e banco di deporte na Aruba, ta compromoti pa promove deporte den comunidad y ta sumamente honra di sostene hende muhernan den deporte na Aruba. For di inicio e banco pionero a kere den e campeonato di damas den voetbal y ta satisfecho di mira e interes creciente den e torneo.
Masha Pabien na tur participante, na e equipo campeon, orgaizadornan, mayornan y coach pa haci e Campeonato Aruba Bank Liga Plata-Division Damas un exito.


text:
KRALENDIJK – Den e temporada tras di lomba e departamentu di krímen sibernétiko di Kuerpo Polisial Hulanda Karibense a risibí vários notifikashon tokante ‘phishing’ via Facebook.
‘Phishing’ ta tuma lugá ora un hende ta purba drenta den bo kuenta di Facebook dor di manda un mensahe sospechoso òf un link sospechoso pa bo, pidiendo bo pa suministrá informashon personal. Si un hende a haña akseso na bo kuenta, e por usa bo kuenta pa manda ‘spam’.
Por ehèmpel: Johan ta haña un meil ku un mensahe ku e mester subi su kuenta di Facebook pa lesa un mensahe importante tokante su kuenta. E link den e meil ta kondusí na un wèpsait ku aparensia straño ku ta pidi pa e hinka nòmber di usuario i kontraseña.
Mi ta kere ku mi ta un víktima di phishing. Kiko mi por hasi?
Si aksidentalmente bo a klek riba un link straño i bo a hinka bo nòmber di usuario i kontraseña, ta posibel ku un otro persona por haña akseso na bo kuenta. Bo por tuma, entre otro, e siguiente pasonan:
- Siña kon pa protehá bo kuenta dor di restablesé bo nòmber di usuario i kontraseña i deskonektá for di bo aparatonan ku no ta di bo, si bo por subi atrobe den bo kuenta.
- Si bo no por subi bo kuenta i bo nòmber di usuario i kontraseña no ta funshoná, bo por rekuperá bo kuenta.
- Lesa e informashon kon bo por chèk bo aktividat mas resien i kon bo por revisá meil di Facebook mas resien pa chèk si algu straño a tuma lugá den bo kuenta.
- Bo por reportá meil sospechoso na tur momento via phish@fb.com.
- Informá polis via cybercrime@politiekpcn.com.
Kon mi por evitá di bira víktima di phishing?
Keda atento pa meil i mensahenan sospechoso
- No konfia mensahenan ku ta pidi pa sèn, ofresé regalo òf ku ta menasá di kita òf blòkia bo kuenta di Facebook.
- Meil di Facebook tokante bo kuenta lo bini semper di fb.com, facebook.com òf facebookmail.com. Semper bo por bishita www.facebook.com òf habri bo Facebook-app pa wak si Facebook a manda bo mensahenan importante.
Nunka klek riba link nan sospechoso
- Si bo haña un meil sospechoso òf un mensahe sospechoso ku ta indiká di ta di Facebook, no klik riba e link nan òf anekso nan aki.
No kontestá e meilnan aki
- No kontestá mensahenan ku ta pidi bo pa bo kontraseña òf datonan di bo tarheta di krédito.
Haña aviso
- Haña aviso tokante akseso di kuenta no rekonosé i suich pa un verifikashon di dos nivel pa asina mehorá siguridat di bo kuenta.
Mas informashon?
Manda un meil na cybercrime@politiekpcn.com òf yama 715 8000 i puntra pa e departamentu di krímen sibernétiko (cybercrime).


text:
Minister di Enseñansa, Ciencia y Desaroyo Sostenibel Sr. Rudy Lampe MINISTER LAMPE TAWATA PRESENTE NA E REUNION INTERREGIONAL ORGANISA PA UNESCO
Minister di Enseñansa, Ciencia y Desaroyo Sostenibel Sr. Rudy Lampe
MINISTER LAMPE TAWATA PRESENTE NA E REUNION INTERREGIONAL ORGANISA PA UNESCO
Diabierna 15 di November Minister di Enseñansa dr. Armando Rudy Lampe tawata presente na e reunion organisa pa UNESCO cu tabata un reunion interregional di comision
nacionalnan.
Minister Lampe a duna un presentacion na unda el a menciona cu e lo sigui UNESCO su proposicionnan y sostene e plannan cu tin pa futuro. Na mesun momento el a presenta diferente proyecto cu ta den proceso y esnan cu ya a ser realisa cual entre otro ta E Plan Educacion Nacional (PEN), e plan pa Economia Circular, implementacion di Papiamento y di sistema Multilengual den nos sistema di educacion.
Na final di e presentacion di Minister Lampe, el a haci un apelacion na UNESCO pa pone un poco mas atencion riba e “Small Islands States”.
Minister Lampe hunto cu mas representantenan di Reino Hulandes lo a firma e tratado di Buenos Aires cual Minister Lampe mes lo duna un splicacion al respecto manera cu e yega bek Aruba. Adicionalmente e lo duna un relato tambe di su biahe y e trabounan desplega den exterior.


text:
ORANJESTAD – Den un intento pa logra para e accion di otro siman di 5 sindicato, prome minister di Aruba Evelyn Wever diahuebs atardi a manda informa e sindicatonan cu gobierno ta ”haciendo nos maximo esfuerso pa stop e recorte den di dos mita di e aña aki, manera nos a bisa semper” e mandatario a cuminsa bisa. “Nos meta ta pa entrante juli stop e recorte mensual di 5%, y pa otro aña, aña 2023, stop e recorte di 12.6% completamente” e ta sigui bisa. E sindicatonan a informa diahuebs via un pamfleta digital, cu otro siman diamars atardi nan ta tene un marcha di protesta cu ta coicidi cu yegada di e mandatario Hulandes.
JULI
Esey kiermen cu entrante juli e aña aki, segun e mandatario, e empleado publico por bay haya su salario completo bek, y entrante otro aña e por haya su vakantie uitkering tambe.Y sin cu mester troca esaki pa dianan liber. “Nos meta ta pa paga e 5% aki cash den man di e empleado publico”. E mandatario ta sigui bisa. Ademas e ta sigura cu otro siman durante bishita di e secretario di estado Hulandes Alexandra van Huffelen e combersacionan aki lo sigui.


text:
Kralendijk- Awe 16 di mart 2021 tin 298 kaso aktivo di Covid-19 na Boneiru. Tur kaso aktivo ta trata di hende di Boneiru.
Di e 158 personanan ku a tèst ayera, 62 a resultá di ta positivo. 17 hende a rekuperá di Covid-19.
Tin 6 persona hospitalisá pa motibu di Covid-19, pero niun no ta hañando kuido intensivo.
Konferensia di prensa
Gobièrnu a manda yama un otro konferensia di prensa pa djamars atardi.
- Bonchi Boneiru ke produsi kòfi di kalidat haltu na Boneiru
- Flamingo Airport porfin ta bai haña left sofistiká pa ròlstul
- Tera Barra ta regalá 500 palu di Watakeli
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer


text:
Tag Archives: Trahado Sector Priva
Video: Procedura Notifica AO Sector Priva
Den mesun empresa trahado no por ricibi FASE mientras otro ta ricibi Subsidio di Salario
Un dunado di trabou no por tin algun trahado den FASE y algun trahado ta wordo paga por medio di Subsidio di Salario Den un temporada cu tin hopi informacion cu mester tene na cuenta cune SVb kier clarifica y elabora ariba e programanan di sosten financiero FASE y Subsidio di Salario. Subsidio di Salario… Mas Informacion
SVb Informacion tocante Pensioen
Entrante prome di januari 2015 e edad di pensioen ta subi pa 60,5 aña. Abo a pensa caba riba bo pensioen?
Callcenter SVb cera den weekend venidero
Banco di Seguro Social Aruba SVb ta anuncia cu en conexion cu trabaonan di mantencion e callcenter di SVb ta cera riba: • diasabra 7 december • diadomingo 8 december Notificacion di AO (meld ziek) via 527-2782 no ta posibel riba e dianan aki.


text:
Notisia di polis di djaluna 12 di yuli te ku djaluna 19 di yuli 2021/Politieberichten van maandag 12 juli tot en met maandag 19 juli 2021
Notisia di polis di djaluna 12 di yuli te ku djaluna 19 di yuli 2021
Detenshon pa ladronisia na sitio di sambuyá
riba djaweps 15 di yüli a detené un mucha hòmber di 16 aña di inisial J.K.R.H. en konekshon ku ladronisia na un sitio di sambuyá situá na Kaya Catalina Diaz Leonora. Algu mas promé e sospechoso a bai ku un iPhone SE kolo pretu for di e sitio di sambuyá.
Ladronisia di skuter
Riba djaweps 15 di yüli a drenta keho di ladronisia di un skuter kolo kòrá di marka Yamaha, numerá MF-70. E skuter tabata stashoná, na lòk, dilanti di un kompleho di apartamentu situá na Kaya Dialma. Entre djárason 14 di yüli i djaweps 15 di yüli, deskonosínan a bai ku e skuter. Ta investigando e kaso.
Detenshon pa maltrato
Riba djaweps 15 di yüli a deten’é dos muhé ku inisial M.C.E.F. di 31 aña i C.F.L. di 25 aña i un hòmber di inisial J.O.A. di 30 aña, en konekshon ku maltrato.
Ladronisia den negoshi
Den oranan di mainta riba djaweps 15 di yüli, a drenta keho di ladronisia for di un negoshi situá na Hanchi Amboina. Entre djárason 14 di yüli i djaweps 15 di yüli, deskonosínan a bai ku entre otro 12 reguladó di sambuyá, 1 oloshi pa sambuyá di marka Aqualon, algun oloshi ‘nep’ pa sambuyá, 2 brel pa sambuyá di marka TUSA i algun kòmpiuter. Ta investigando e kaso.
Detenshon en konekshon ku menasa
Den oranan di anochi riba djárason 14 yüli a detené tres hòmber na un snek situá na Kaya Dr. Girigorio Hernandez. A detené e hòmber di inisial L.J.A.A. di 19 aña en konekshon ku menasa, J.M.S.N. di 20 aña en konekshon ku menasa i violashon di Lei di Arma BES i J.J.R.G. di 20 aña en konekshon ku maltrato. E hòmbernan tabata enbolbí den un bringamentu.
Kandela den kunuku
Den oranan di atardi riba djárason 14 yüli un notifikashon tokante un kandela na un kas di kunuku situá na Playa Grandi. Na yegada di brantwer i patruya a resultá ku tabata un pida tereno na e kunuku tabata na kandela. E habitante tabata stabil pero a para basta ratu den e huma. Personal di ambulans a kontrolá e na e sitio mes i e no mester a bai hospital. Brantwer a paga e kandela. No tabatin niun herido.
Detenshon
Riba djárason 14 di yüli 2021 alrededor di 6.45 or a detené un hòmber en konekshon ku un kaso kontra moral. Durante di e detenshon e tim investigativo a tene un entrada hudisial tambe na kas di e sospechoso.
Kiebro na Kaya Finlandia
Den oranan mardugá di 14 di yüli a drenta notifikashon di kiebro den un kas situá na Kaya Finlandia. Deskonosínan a fòrsa e porta di patras pa di e forma ei haña akseso na e kas. A bai ku entre otro un lèptòp di marka Apple.
A topa ku droga durante kòntròl di tráfiko
Riba djamars 13 di yüli 2021 alrededor di 11or di anochi a para un outo durante di un kòntròl di tráfiko. Agentenan polisial a sinti holó fuerte di mariwana, riba kua a hasi kòntròl di opio. A haña un puiru blanku, probablemente kokaina i un kantidat di mariwana. A konfiská e outo, telefòn, supstansianan narkótiko i sèn kèsh i a detené e shofùr. Ta trata di un hòmber di inisial S.L.V. di 21 aña di edat.
A detené shofùr di skuter
Riba djamars 13 di yüli alrededor di 7or di anochi a detené un hòmber hóben di 16 aña di edat di inisial S.X.R.N. Shofùr di e skuter a ignorá señal pa para di polis. Seguidamente ku velosidat haltu el a purba kore bai. Polis a persiguié, riba un distansia adekuá, i algun ratu despues a logra detené e shofùr. A konfiská e skuter.
Búskeda di piskadó pèrdí ta kontinuá
Riba djamars 13 di yüli KPCN ku sosten di STINAPA a kontinuá ku e búskeda pa e piskadó pèrdí. For di djaluna 5 di yüli e hòmber Ulrich Pinedo ta pèrdí. Despues ku informashon a drenta e instansianan a bai buska na un di e sitionan di peska. Diferente tim di buseo di STINAPA a buska na e sitio indiká. E búskeda pa Ulrich ta kontinuá.
Ta duna but vários biaha pa manehá bou di influensia
Riba djasabra 17 yüli a hiba un hòmber di inisial J.J.E.L. di 54 aña warda di polis despues ku e tabata kore zeilu riba Kaya Nikiboko Nort. En konekshon ku e resultado di e análisis di rosea, el a haña un prosèsferbal i prohibishon pa manehá pa 10 ora. E siguiente dia, djadumingu 18 di yüli a detené un hòmber di inisial C.V.B. di 44 aña di edat pa manehá bou di influensia. A para e hòmber riba Kaya Korona na momentu ku e tabata kore zeilu. A hib’e warda di polis pa un análisis di rosea. En konekshon ku e nivel haltu di alkohòl el a haña un prosèsferbal i tambe prohibishon pa manehá pa 8 ora.
Detenshon despues di aksidente
Riba djasabra 17 di yüli un aksidente entre dos outo a tuma lugá riba e krusada di Kaya Essequibo i Kaminda Lac. Un di e vehíkulonan a bai dal den muraya di un kas i a kousa daño na e pipa di awa. Shofùrnan di ámbos outo a resultá di no tin reibeweis. Un di e shofùrnan tabata bou di influensia di alkohòl i a detené pa manehá bou di influensia. A hib’e warda di polis pa hasi un análisis di rosea despues di kua el a haña un prosèsferbal i prohibishon pa manehá pa 9 ora. Shofùr di e otro outo tabatin un visa ku a kaduká for di yüni 2021, pero el a duna di konosé ku e tin un pèrmit di estadia na kas. En espera di e dokumentunan korekto a hib’e warda di polis. Despues ku a trese i kontrolá e dokumentunan, e por a bai kas ku un prosèsferbal pa manehá sin reibeweis bálido.
Detenshon en konekshon ku buracheria
Riba djabièrnè 16 di yüli a detené un hòmber di inisial J.G.R. di 58 aña, despues ku a par’e i kontrolá e riba Kaya Papa Cornes. A hib’e warda di pa un análisis di rosea despues di kua el a haña un prosèsferbal pa manehá bou di influensia i tambe prohibishon pa manehá pa 12 ora.
Ladronisia i kiebro
Riba djabièrnè 16 di yüli a drenta keho di ladronisia di un pòmp di awa for di un kunuku den besindario di Subi Blanku. Riba e mesun dia a drenta keho di kiebro den un akomodashon turístiko situá Bulevar E.E.G. Deskonosínan a bai ku entre otro un telefòn selular i un tas di skouder ku komo kontenido entre otro algun tarheta di banko. Ta investigando ámbos kaso.
Bo a mira algu sospechoso? Yama 717 8000 òf e liña di tep anónimo 717 7251.
Politieberichten van maandag 12 juli tot en met maandag 19 juli 2021
Politieberichten van maandag 12 juli tot en met maandag 19 juli 2021
Aanhouding voor diefstal bij duikplaats
Op donderdag 15 juli werd een 16-jarige jongeman met initialen J.K.R.H. aangehouden wegens diefstal bij een duiklocatie aan de Kaya Catalina Diaz Leonora. De verdachte had iets daarvoor een zwarte iPhone SE meegenomen van de duiklocatie.
Diefstal scooter
Op donderdag 15 juli werd aangifte gedaan van diefstal van een rode scooter van het merk Yamaha met kenteken MF-70. De scooter stond, op slot, geparkeerd voor een appartementencomplex aan de Kaya Dialma. Tussen woensdag 14 juli omstreeks 23.00 uur en donderdag 15 juli, omstreeks 10.00 uur hebben onbekenden de scooter meegenomen. De zaak wordt onde4rzocht.
Aanhoudingen mishandeling
Op donderdag 15 juli werden twee vrouwen met initialen M.C.E.F. van 31 jaar en C.F.L. van 25 jaar en een man met initialen J.O.A. van 30 jaar, aangehouden wegens mishandeling.
Diefstal in bedrijf
in de ochtenduren van donderdag 15 juli werd aangifte gedaan van diefstal vanuit een bedrijf aan de Hanchi Amboina. Onbekenden hebben tussen woensdag 14 juli en donderdag 15 juli onder andere 12 ademautomaten, 1 duikhorloge van het merk Aqualon, een aantal nep duikhorloges, 2 TUSA duikbrillen en enkele computers meegenomen. De zaak is in onderzoek.
Aanhouding wegens bedreiging
In de avonduren op woensdag 14 juli werden drie mannen bij een snek aan de Kaya Dr. Grigorio Hernandez aangehouden. De man met initialen L.J.A.A. van 19 jaar werd aangehouden wegens bedreiging, J.M.S.N. van 20 jaar wegens bedreiging en overtreding van de Wapenwet BES en. J.J.R.G. van 20 jaar wegens mishandeling. De mannen waren betrokken bij een vechtpartij.
Brand in knoek
In de middaguren op woensdag 14 juli kwam een melding binnen over een brand bij een woning bij een kunuku bij Playa Grandi. Bij aankomst van de brandweer en de patrouille bleek het te gaan om een brand op een open plek. De bewoner van de kunuku was stabiel maar had lang in de rook gestaan. Hij is ter plekke door het ambulancepersoneel gecontroleerd. De brandweer bluste de brand. Er raakte niemand gewond.
Aanhouding
Op woensdag 14 juli omstreeks 6.45 uur is een man aangehouden in verband met een zedenzaak. Ook heeft het opsporingsteam tijdens de aanhouding een huiszoeking verricht in het huis van de verdachte.
Inbraak aan de Kaya Finlandia
In de nachtelijke uren van woensdag 14 juli is er een melding binnengekomen over een inbraak in een woning aan de Kaya Finlandia. Onbekenden hebben de achterdeur geforceerd om zo toegang tot het huis te krijgen. Er is onder andere een laptop van het merk Apple weggenomen.
Drugs aangetroffen tijdens verkeerscontrole
Op dinsdag 13 juli is omstreeks 23.00 uur een auto staande gehouden tijdens een verkeerscontrole. De agenten roken een sterke marihuana geur, waarop een opium controle werd gedaan. Er is een wit poeder, vermoedelijk cocaïne en een hoeveelheid marihuana aangetroffen. De auto, telefoon, de verdovende middelen en contant geld zijn in beslag genomen en de bestuurder is aangehouden. Het betreft een man met de initialen S.L.V. van 21-jarige leeftijd.
Bestuurder van scooter aangehouden
Op dinsdag 13 juli, omstreeks 19.00 uur, is een 16-jarige jongeman met de initialen S.X.R.N aangehouden. De bestuurder van de scooter negeerde het stopsignaal van de politie . Vervolgens probeerde hij op hoge snelheid weg te rijden. De politie zette de achtervolging, op gepaste afstand, in en kon de bestuurder even later aanhouden. De scooter is in beslag genomen.
Voortzetting zoektocht vermiste visser
Op dinsdag 13 juli heeft het KPCN met de hulp van STINAPA de zoektocht naar de vermiste visser voortgezet. De man Ulrich Pinedo is al sinds maandag 5 juli vermist. Na binnengekomen informatie zijn de diensten op een van de vislocaties gaan zoeken. Diverse duikteams van STINAPA hebben gezocht op de aangegeven locaties. De zoekactie naar Ulrich wordt voortgezet.
Meerdere malen bekeurd voor het rijden onder invloed
Op zaterdag 17 juli werd een man met initialen J.J.E.L. van 54 jaar naar het politiebureau meegenomen omdat zijn rijgedrag opvallend was. Hij slingerde met zijn auto op de Kaya Nikiboko Noord. Na een ademanalyse, kreeg hij een proces-verbaal en een rijverbod van 10 uur. De volgende dag op zondag 18 juli werd een man met initialen C.V.B. van 44 jaar aangehouden voor het rijden onder invloed. De man werd op de Kaya Korona gestopt toen hij al slingerend over de Kaya Korona reed. Hij werd naar het politiebureau gebracht voor een ademanalyse. Naar aanleiding van het hoge alcoholgehalte kreeg hij een proces-verbaal en een rijverbod van 8 uur.
Aanhouding bij aanrijding
Op zaterdag 17 juli vond een aanrijding tussen twee auto’s plaats op de kruising van de Kaya Essequibo en de Kaminda Lac. Een van de voertuigen kwam tegen de muur van een woning tot stilstand. Hierdoor raakte een waterleiding beschadigd. De bestuurders van beide auto’s bleken niet in het bezit te zijn van een rijbewijs. De bestuurder van één van de auto’s bleek ook onder invloed van alcohol te zijn en werd hiervoor aangehouden. Hij werd naar het politiebureau gebracht voor een ademanalyse waarna hij een proces-verbaal en een rijverbod van 9 uur kreeg. De bestuurder van de andere auto had een visa die verlopen was sinds juni 2021, maar hij gaf aan thuis een verblijfsvergunning te hebben liggen. Hij werd in afwachting van de juiste documenten naar het bureau gebracht. Nadat de documenten gebracht en gecontroleerd waren, mocht hij met een proces-verbaal voor het rijden zonder geldig rijbewijs naar huis.
Aanhouding wegens dronkenschap
Op vrijdag 16 juli werd een man met initialen J.G.R. van 58 jaar aangehouden nadat hij gestopt en gecontroleerd werd aan de Kaya Papa Cornes. Hij werd naar het bureau gebracht voor een ademanalyse waarna hij een proces-verbaal voor het rijden onder invloed en een rijverbod van 12 uur kreeg.
Diefstal en inbraak
Op vrijdag 16 juli werd aangifte gedaan van diefstal van een waterpomp vanaf een knoek in de omgeving van Subi Blanku. Op dezelfde dag werd aangifte gedaan van inbraak in een toeristenaccommodatie aan de E.E.G Bulevar. Onbekenden hebben onder andere een mobiele telefoon en een schoudertas met als inhoud onder andere enkele bankpasjes.
Beide zaken worden onderzocht.
Heeft u iets verdachts gezien? Bel 911 of 717 8000 of de anonieme tip lijn 717 7251.